amanoisuno/poet huggingface dataset:
戲贈脚婆 范成大
日滿東窗照被堆，宿湯猶自暖如煨。尺三汗脚君休笑，曾踏鞾霜待漏來。
除夜前二日夜雨 范成大
雪不成花夜雨來，壠頭一洗定無埃。小童却怕溪橋滑，明日先生合探梅。
次韻章秀才北城新圃  其一 范成大
方流桃花塢，窈窕入壺天。碧城當巖岫，清灣如澗泉。風月欲無價，聊費四萬錢。雪後春事起，紅雲蜂蝶邊。
次韻章秀才北城新圃  其二 范成大
西城如西塞，桃花古來多。釣艇鱖魚肥，前身張志和。煙霏幾白鷺，風雨一綠蓑。清江韻新引，清絕勝陽阿。
夢中作 范成大
漠漠人間一氣平，虛無宮殿鎖飛瓊。碧雲萬里海光動，何處書來金鶴鳴。
北城梅爲雪所厄 范成大
凍蕊粘枝瘦欲乾，新年猶未有春看。雪花袛欲欺紅紫，不道梅花也怕寒。
雪後六言二首  其一 范成大
雨聲和深巷屐，風力到短檠燈。可惜滴殘檐雪，從教漂盡河冰。
雪後六言二首  其二 范成大
歲寒破屋萬卷，風急疎窗一燈。高卧眼生醉纈，遠遊鬚有堅冰。
元夕大風雨二絕  其一 范成大
東風無頼妒華年，一夜淒寒到酒邊。放盡珠簾遮畫炬，莫教檐雨濕青煙。
元夕大風雨二絕  其二 范成大
河傾海立夜翻盆，不獨妨燈更損春。凍澀笙簧猶可耐，滴皴梅頰勢須嗔。
春懷 范成大
柳顰梅笑各相惱，詩債棋讎俱見尋。莫道幽居無一事，春來風物總關心。
自橫塘橋過黄山 范成大
陣陣輕寒細馬驕，竹林茅店小帘招。東風已綠南溪水，更染溪南萬柳條。
次韻謝李叔玠追路送筍 范成大
墮地錦䙀茁，解衣溫玉姿。來償食竹債，大勝伏雌炊。少日羹藜子，老來煨芋師。盤餐登異味，指動已先知。
秀州門外泊舟 范成大
拍岸清波撲岸埃，黑頭霜鬢幾徘徊。禾興門外官楊柳，又見扁舟上堰來。
臨平道中 范成大
煙雨桃花夾岸栽，低低渾欲傍船來。石湖有此紅千葉，前日春寒總未開。
夜過越上不得遊覽 范成大
王程公事兩相催，衝雨片帆連夜開。千巖萬壑在何處，山陰道中無好懷。豈有酒船尋賀老，興盡却能訪安道。鑑湖春色漫芳菲，付與青青湖畔草。
道中古意二絕  其一 范成大
桃李寂無言，垂楊照溪綠。不見苧蘿人，空吟若邪曲。
道中古意二絕  其二 范成大
浣紗寂不好，辛苦觸戰箭。東施無麗質，安穩嫁鄉縣。
觀禊帖有感三絕  其一 范成大
古人賦多情，無事輒愁苦。蘭亭一觴詠，感慨乃如許。
觀禊帖有感三絕  其二 范成大
寶章薶九泉，摹本範百世。白鵝滿波間，誰識腕中意。
觀禊帖有感三絕  其三 范成大
三日天氣新，禊飲傳自古。今人不好事，佳節棄如土。
浙東舟中 范成大
處處槿樊圃，家家桃廡門。魚鹽臨水市，煙火隔江村。雨過張帆重，潮來汲井渾。彎跧短篷底，休說兩朱轓。
初赴明州 范成大
四征惟是欠東征，行李如今忽四明。海接三韓諸島近，江分七堰兩潮平。擬將寬大來宣詔，先趁清和去勸耕。頂踵國恩元未報，驅馳何敢歎勞生。
寄虎丘範長老 范成大
誰云簪紱坐成禽，亦漫爲官漫好音。身已備嘗生老病，心何曾住去來今。一波不動月空照，萬籟無情風自吟。持此東歸似同志，故應分我半山林。
次韻汪仲嘉尚書喜雨  其一 范成大
雨雲渾似雪雲同，天意人心本自通。吏役驅驅騎馬滑，何如欹枕閉門中。
次韻汪仲嘉尚書喜雨  其二 范成大
老身窮若不須憂，未有毫分慰此州。但得田間無歎息，何須地上見錢流。
曉起 范成大
窗明驚起倒裳衣，鈴索頻搖定怪遲。即入簿書叢裏去，少留欹枕聽黄鸝。
大風 范成大
颶母從來海若家，青天白地忽飛沙。煩將殘暑驅除盡，只莫顛狂損稻花。
大黄花 范成大
大芋高荷半畝陰，玉英危綴碧瑶簪。誰知一葉蓮花面，中有將軍劍戟心。
進修堂前荷池 范成大
方池留水勝埋盆，露入蓮腮沁粉痕。鈴索無聲人不到，小禽飛入閙荷根。
州宅堂前荷花 范成大
凌波仙子靜中芳，也带酣紅學醉粧。有意十分開曉露，無情一餉斂斜陽。泥根玉雪元無染，風葉青葱亦自香。想得石湖花正好，接天雲錦畫船凉。
新荔枝四絕  其一 范成大
荔浦園林瘴霧中，戎州沽酒擘輕紅。五年食指無占處，何意相逢萬壑東。
新荔枝四絕  其二 范成大
海北天西兩鬢蓬，閩山猶欠一枝筇。鄞船荔子如新摘，行脚何須更雪峰。
新荔枝四絕  其三 范成大
甘露凝成一顆冰，露穠冰厚更芳馨。夜凉將到星河下，擬共嫦娥鬭月明。
新荔枝四絕  其四 范成大
趠舶飛來不作難，紅塵一騎笑長安。孫郎皺玉無消息，先破潘郎玳瑁盤。
甬東道院午坐 范成大
一夜西風轉酒旗，午餘殘暑不多時。綠荷半蝕霜前葉，丹桂全封雨後枝。忙裏有詩償日課，老來無賦爲秋悲。梳頭小隸那知此，强向窗前數鬢絲。
東門外觀刈熟民間租米船相銜入門喜作二絕  其一 范成大
菊莎杞棘爨無煙，日日文書橫索錢。今日甬東官况好，東津門外看租船。
東門外觀刈熟民間租米船相銜入門喜作二絕  其二 范成大
潮到靈橋綠繞船，海邊力穡屢豐年。淡青山色深黄稻，恰似胥門九月天。
探木犀 范成大
秋半秋香花信遲，攀枝擘葉看纖微。昨朝尚作茶槍瘦，今雨催成粟粒肥。
九月五日晴暖步後園 范成大
海氣烘晴入斷霞，半空雲影界山斜。輕羅小扇游蜂畔，只比東風有菊花。
九日憶菊坡 范成大
菊坡長恨隔橫塘，城郭山林自不雙。放棹松江花已遠，濤江之外更鄞江。
重陽九經堂作 范成大
俗間佳節自匆匆，老去悲秋又客中。青嶂捲簾三面月，黄花吹鬢幾絲風。十年故國新栽柳，萬里他鄉舊轉蓬。誰與安排今夜夢，片帆飛到小籬東。
真瑞堂前丹桂  其一 范成大
血色凡花太俗生，花工新意染秋英。袍紅太重鞓紅淺，畫不能摹句寫成。
真瑞堂前丹桂  其二 范成大
官忙風月鎮長閒，開遍香紅酒尚寒。若要與花相領略，千巖隨分有闌干。
題羔羊齋外木芙蓉 范成大
慵粧酣酒夕陽濃，洗盡霜痕看綺叢。綠地團花紅錦障，不知庭院有西風。
進思堂夜坐懷故山 范成大
塵事潮來不可推，身如病鶴强毰毸。簿書遮斷尋詩路，風雨驚殘問月杯。想得竹門無客到，直須雪夜有船迴。鱸鄉望眼雙明處，袛欠凌霄萬仞臺。
楊少監寄西征近詩來因賦二絕爲謝詩卷第一首乃石湖作別時倡和也  其一 范成大
柴門重客醉中歸，尚憶揮毫索紙時。何物與儂供不朽，西征卷首石湖詩。
楊少監寄西征近詩來因賦二絕爲謝詩卷第一首乃石湖作別時倡和也  其二 范成大
錦囊隨上越王臺，天海風濤亦壯哉。書到嶺頭梅恰動，一枝應伴一篇來。
羔羊齋小池兩涘木芙蓉盛開有懷故園 范成大
洞戶掩秋深，畫橋橫晚靜。嫋嫋芙蓉風，池光弄花影。懷我白鷗邊，錦帳繚千頃。明河拍岸平，紅綠染天鏡。釣船無畔岸，收拾入簿領。牆籓束院落，寒窘令人癭。
鹿鳴席上贈貢士 范成大
登陸由來說四明，台星光處更魁星。海濱二老尊周室，館下諸生右漢廷。秋賦重增人物志，春闈俱上佛名經。一飛好趁扶搖便，咫尺西興是北溟。
大廳後堂南窗負暄 范成大
萬壑無聲海不波，一窗油紙暮春和。醉眠陡覺氍毹贅，圍坐翻嫌榾柮多。水暖玉池添潄嚥，花生銀海費揩摩。端如擁褐茅檐下，袛欠烏烏擊缶歌。
晚步北園 范成大
刮地晴飆退海痕，出門無扇可障塵。麥枯瘠土何時雪，梅糝疎林昨夜春。天鏡風煙疑夢事，鬢霜時節尚官身。裹章束带朝還暮，慚愧青鞋紫領巾。
謝賜臘藥感遇之什 范成大
鴻寶刀圭下九關，十年長奉璽封看。扶持蒲柳身猶健，收拾桑榆歲又寒。天地恩深雙鬢雪，山川途遠一心丹。疲甿疾苦今何似，拜手歸來愧伐檀。
立春後一日作 范成大
浮生萬法本悠哉，大笑羲娥轉轂催。官事已邀癡作伴，春風應共老俱來。雲容雪意將詩問，柳眼花心待酒媒。九十韶光天不靳，人間笑口自難開。
春前十日作 范成大
臘淺猶賒十日春，官忙長愧百年身。雪催未動詩無力，愁遣還來酒不神。節物何曾欺老病，書生自慣說悲辛。終朝戚促成何事，今古紛紛一窖塵。
三江亭觀雪 范成大
陰山陽朔雪中迴，行到天西玉作堆。乘興却遊東海上，白銀宮闕認蓬萊。
懷歸寄題小艇 范成大
日出塵生萬劫忙，可憐虛費隙駒光。若教閒裏工夫到，始覺淡中滋味長。歲晚角巾思芋栗，年來手版愧耕桑。松風蘿月須相信，春水深時上野航。
雪後雨作 范成大
瑞葉飛來麥已青，更煩膏雨發欣榮。東風不是厭滕六，却怕雪天容易晴。
再雪 范成大
銀竹方依檐住，瑶花又入簾窺。一白本憐麥瘦，重來應爲梅遲。
立春日陪魏丞相登三江亭 范成大
佳節登臨始此回，聊從晻靄望蓬萊。水分江北渡頭去，風自海東潮外來。太白天寒猶带雪，十洲池暖已浮醅。一尊往酹發船鼓，我亦歸帆相次開。
寄題鹿伯可見一堂  其一 范成大
夢覺春闈俱轉蓬，仙凡今隔玉霄東。聊攀鐵鎖問何似，豈敢避堂邀蓋公。
寄題鹿伯可見一堂  其二 范成大
生來於君一歲長，決去愧我三年遲。今世誰不落第二，著鞭尚續堂中詩。
寄題鹿伯可見一堂  其三 范成大
雪溪興盡船當迴，却擬登陸遊天台。經行見一堂前路，轉入湖山尋悞來。
將赴建康出城 范成大
牒訴繽紛塞甕天，經年癡坐兩三椽。出門納納乾坤大，依舊青山繞畫船。
寺莊 范成大
大麥成苞小麥深，秧田水滿綠浮針。今年一飽全無慮，寬盡歸舟去客心。
育王方丈 范成大
窗紙悲嘶萬壑風，石梁飛澗倒枯松。殷勤昨夜三更雨，添作投淵雪色龍。
鰻井 范成大
決甃神通未易論，雨聲留客夜翻盆。不辭客路春泥滑，且足秧田舊水痕。
妙喜泉 范成大
二士共談碑上法，千僧同酌沼中泉。法門泉味知多少，水桶繩頭一串穿。
明月堂 范成大
古來禪窟鎖巖扃，拂子崔嵬拄杖橫。塔上佛光堂上月，莫言公案不分明。
自育王過天童松林三十里 范成大
竹輿窈窕入蕭森，逗雨梳風冷客襟。翠錦屠蘇三十里，不知脚底白雲深。
香山 范成大
抖擻軒裳一鬨塵，任教空翠滴烏巾。老身已到籃輿上，處處青山是故人。
育王望海亭 范成大
海雲晻靄日蘢葱，案指光中萬象空。想見蓬萊西望眼，也應知我立長風。
天童三閣 范成大
松蘿羃天墮空翠，迎面風香三十里。曾宮亭亭隔瑶水，碧瓦瓊榱五雲裏。千佛當門無半偈，聲聞未解祖師意。徧參踏破青鞋底，前樓後閣玲瓏起。閒客那知如許事，東齋聽雨爛熳睡。覺來一轉聊布施，普請雲堂來擬議。
送江朝宗歸括蒼 范成大
半生三邂逅，相看成老翁。詩情故崒嵂，袖有天都峰。江山佳麗地，登臨苦匆匆。塔燈落淮水，寺樓倚霜空。攟拾著錦囊，撫掌夸窮工。歸轡不可挽，思入孤征鴻。洞天我昔遊，俛仰星一終。士友歎契闊，吏民念罷癃。婆娑故將軍，白髮簿書叢。足趼雖四方，夢寐煙雨東。歸田有脚力，尚往尋行蹤。期君斬寒藤，伴我搘枯筇。
鍾山閣上望雨 范成大
天闊山長雨似煙，忽然飛去暗平川。秔禾未實秈禾瘦，不用廉纖便霈然。
除夜 范成大
婪尾杯殘雪滿簪，牀頭曆日費光陰。故山巧入忙中夢，新歲尤關客裏心。烏鵲倦時三匝繞，鷦鷯穩處一枝深。勞生佚老尋常事，從政那堪力不任。
元日 范成大
老來百味絮沾泥，期會關身尚火馳。幾夜鄉心欹枕處，今年脚力上樓時。酒缸幸有乾坤大，丹鼎何憂日月遲。莫道神仙無可學，學仙猶勝簿書癡。
體中不佳偶書 范成大
生平人比似維摩，試比尪孱不啻過。舊摘衰髯今雪徧，頻揩病眼轉花多。從來世味聊復爾，此去官身如老何。收拾頹齡加藥餌，尚堪風月對婆娑。
坐嘯齋書懷 范成大
老來窮苦事相違，兀坐鈴齋竟日癡。眼目昏緣多押字，胸襟俗爲少吟詩。月侵燈影吏方去，春徧梅梢官未知。直待食新方綬带，明朝騎馬過陵陂。
寶公祈雨感應用陳申公韻賦詩爲謝 范成大
膴原龜坼暮春時，夾路爐薰共禱祠。喚起雲頭千嶂湧，飛來雨脚萬絲垂。無情梅塢猶紅綻，有意秧田盡綠滋。大施門開須滿願，願均此施匝天涯。
送徐叔智運使奉祠歸吳中 范成大
手種湖邊花百畝，東風日夜催歸去。當年辛苦種花時，不道白頭猶未歸。君如肯過城南陌，但向水雲紅處覓。煩呼猿鶴問平安，當有畦丁解看客。我今江船亦欲東，檝迎楓橋成兩翁。壓枝萬朶雖過盡，尚及巢龜蓮葉中。
送舉老歸廬山 范成大
二千里往回似夢，四十年今昔如浮。去矣莫久留桑下，歸歟來共煨芋頭。
題現老真 范成大
三十年來共葛藤，如今蓮社冷如冰。茶瓜櫻筍遊山會，從此齋厨欠一僧。
致一齋述事 范成大
文書煙海困浮沉，不覺盤跚百病侵。偶問客年驚我老，忽聞鶑語歎春深。今朝麥粒黄堪麫，幾日秧田綠似針。除却一犁春雨足，眼前無物可關心。
次韻楊同年祕監見寄二首  其一 范成大
瘴雲嵐雨幾時歸，應把周南視九夷。舊說鬼神驚落筆，新傳狐兔駭搴旗。韶江石老簫音在，庾嶺梅殘驛使遲。自古朱絃清廟具，莫貪鵬海看天池。
次韻楊同年祕監見寄二首  其二 范成大
吾衰長愧接輿狂，忙裏何心領燕香。塵土簿書憎鐵研，水雲蓑笠傲金章。論文無伴法孤起，訪舊有情書數行。何日却同湖上醉，露幃宵幄爲君張。
曉起信筆 范成大
午枕汗如洗，曉櫛氣稍蘇。莎蛩試風露，滿意鳴相呼。倦客感節物，流光不躊躇。秋聲已如許，殘暑何足驅。人言今歲熱，迥與常歲殊。此理恐未然，豈不知頭顱。年年有三伏，日日非故吾。婆娑今尚可，後當彌不如。病骨須一凉，未暇惜居諸。坐來有清思，西風搖井梧。
送曾原伯運使歸會稽用送徐叔智韻 范成大
秧田水滿麥棲畝，勸農使者翩然去。去年愁苦救荒時，豈敢夢爲今日歸。天津橋西官柳陌，文書燈火長相覓。江山信美不留人，寂寞回潮工送客。鏡湖一曲浙河東，萬頃太湖蓑笠翁。願賡四愁作五詠，我所思兮思剡中。
王南卿母輓詞 范成大
櫛縰稱純孝，笄珈蚤隠憂。病中心已化，身外世如浮。聞道悲風木，誰能駐壑舟。佳兒行古道，足以賁潛幽。
次韻鄭校書參議留別 范成大
年豐方共慶，歲晚客他之。吏事朝還暮，人生合復離。江山殘夢破，風月片帆移。後會吾衰矣，桑榆一繭絲。
重九賞心亭登高 范成大
憶隨書劍此徘徊，投老雙旌重把杯。綠鬢風前無幾在，黄花雨後不多開。豐年江隴青黄徧，落日淮山紫翠來。飲罷此身猶是客，鄉心却附晚潮回。
寄題王仲顯讀書樓 范成大
嗜書如嗜酒，知味乃篤好。欲辨已忘言，不爲醒者道。使君青箱家，文史裝懷抱。平生名教樂，雙旌不滿笑。忽乘雪溪興，來檥秦淮棹。丘亭客漂泊，夜夜短檠照。人云太癡絕，我自斲輪妙。今朝檣竿起，昨夢繞閤皂。云有百尺樓，歸寄北窗傲。滴露紬朱黄，拂塵靜緗縹。想當呻畢時，寧復羨騰趠。古心千載事，俗眼詎能料。蕭灘富還往，取友必同調。一張復一弛，釀秫助歌嘯。
菊樓 范成大
東籬秋色照疎蕪，挽結高花不用扶。浄洗西風塵土面，來看金碧萬浮圖。
北門覆舟山道中 范成大
苒苒霜風掠弊貂，簿書塵外訪漁樵。林煙色淡如濛雨，塘水痕深似落潮。鴈字江天聞塞管，梅梢山路欠溪橋。騎馿索句當年事，歲暮騷人不自聊。
送郭明復寺丞守蜀州 范成大
士進固未易，退亦良獨難。西州多故人，歸路常險艱。有道獨行意，郭舟若神仙。勿輕銀兔符，傾倒金貂蟬。唐安君昔遊，百萬蠲逋錢。我亦常客夢，醉歌采菱船。父老尚相記，况君有前緣。想見東西湖，恩波漲春瀾。此地著經濟，紗籠相後先。潭潭相業堂，新題我所刊。政爲來者地，君行豈偶然。去去進明德，後日五四賢。
元日鍾山寶公塔 范成大
雪後江臯未放春，老來猶駕兩朱輪。歸心歷歷來時路，官事驅驅病裏身。未暇雞窠尋古佛，且防鶴帳怨山人。君看王謝墩邊地，今古功名一窖塵。
元日馬上二絕  其一 范成大
泥絮心情雪樣髯，詩囊羞澀酒杯嫌。年來萬事都消減，惟有牀頭曆日添。
元日馬上二絕  其二 范成大
筋骸全比去年非，騎吹聲中憶釣磯。待得江風欺老病，何如閒健一蓑歸。
春晚 范成大
荒園蕭瑟懶追隨，舞燕啼鶑各自私。窗下日長多得睡，尊前花老不供詩。吾衰久矣雙蓬鬢，歸去來兮一釣絲。想見籬東春漲動，小舟無伴柳絲垂。
北窗偶書呈王仲顯南卿二友 范成大
官居故偪仄，北窗誰所開。胡牀憩午暑，簾影久徘徊。高槐忽低昂，知有好風來。須臾墮几席，篆香小飛灰。病翁亦披襟，月露裝奇懷。壠頭暴背耘，永晝婦子偕。不辭夢山裂，田水如潑醅。去年豈堪說，稻根已浮埃。使君坐侯宅，窗間即凉臺。何敢訴苦熱，灑然助心齋。
中秋清暉閣靜坐因思前二年石湖四明賞月 范成大
前年銀界接天迷，去歲金盤湧海低。漂泊相逢重一笑，秦淮東畔女牆西。
玉麟堂會諸司觀牡丹酴醿三絕  其一 范成大
東風微峭護餘春，紅紫香中酒自溫。不用忙催銀燭上，酴醿如雪照黄昏。
玉麟堂會諸司觀牡丹酴醿三絕  其二 范成大
洛園姚魏碧雲愁，風物江東亦上游。憶起遨頭八年夢，彭州花檻滿西樓。
玉麟堂會諸司觀牡丹酴醿三絕  其三 范成大
莫向花前惜酒杯，一年一度有花開。浮生滿百今强半，歲歲看花得幾回。
重九獨坐玉麟堂 范成大
江上西風動所思，又將清賞負東籬。年年客路黄花酒，日日鄉心白鴈詩。籠月秦淮無舊曲，馳煙鍾阜有新移。人生笑口真稀闊，況值官忙閔雨時。
次韻舉老見嘲未歸石湖 范成大
半世吟客舍柳，長年憶後園花。爲報廬山莫笑，雲丘今屬誰家。
次韻曾仲躬侍郎同登伏龜樓二絕  其一 范成大
带束江淮翠岫圍，掌窺臺殿碧鱗差。劉郎句裏登臨眼，壓倒三江二水詩。
次韻曾仲躬侍郎同登伏龜樓二絕  其二 范成大
古來遊客謾西東，領會誰如我與公。露坐繩牀天不盡，絕勝簾雨棟雲中。
題李雲叟畫軸兼寄江安楊簡卿明府二絕  其一 范成大
蒼煙枯木共荒寒，籬落堤灣洶漲湍。歸路宛然歸未得，閒將李叟畫圖看。
題李雲叟畫軸兼寄江安楊簡卿明府二絕  其二 范成大
新圖來自雪邊州，皴石枯槎筆最遒。明府能詩如此畫，爲渠題作小營丘。
晨出蔣山道中 范成大
霜痕如雨沁東郊，樂歲家家一把茅。故國丘陵多麥壠，新晴籬落有梅梢。小山何在應招隠，北嶺如今已獻嘲。歸計未成聊琢玉，飄颻風袖作推敲。
有感今昔二首  其一 范成大
陽春白雪雅音希，俚耳冬烘輒笑嗤。麋見麗姬翻決驟，鳥聞韶樂却憂悲。爛奚輕薄人何敢，伏獵荒唐自不知。蚓竅蠅鳴莫嘲誚，彭亨菌蠢正當時。
有感今昔二首  其二 范成大
飄風驟雨謾驚春，掃蕩何煩臂屈伸。天識不衷宜不恕，神歆非類即非仁。休讎地下枯魚骨，且鬭尊前健犢身。靜看可憐還可笑，香山寧是幸災人。
種竹歎向在成都種竹滿西園偶苦寒疾朅來金陵復種繞池未幾以眩卧閤家人子遂謂不當種竹其說甚可怪歎口占此詩 范成大
宣華種萬竿，寒疾適相值。玉麟種千竿，偶復須藥餌。僮奴狃今昨，競道竹相祟。如將聖作狂，似以儒爲戲。此君來聲冤，林神亦短氣。我夢不平鳴，霍然推枕起。明當還石湖，賸種千畝地。未論比封君，且用執讒喙。
公退書懷 范成大
昨者騰章奏發倉，今茲飛檄議驅蝗。四無告者僅一飽，七不堪中仍百忙。皦日自能臨俯仰，浮雲寧解制行藏。求田問舍亦何有，歲晚倦遊思故鄉。
初秋二首  其一 范成大
急雨過窗紙，新凉生簟藤。蹣跚老鈴下，來炷壁間燈。
初秋二首  其二 范成大
壯歲故多病，老年知不堪。何須看公案，只此是真參。
蝙蝠 范成大
伏翼昏飛急，營營定苦饑。聚蚊充口腹，生汝亦奚爲。
蛩 范成大
壁下秋蟲語，一蛩鳴獨雄。自然遭跡捕，窘束入雕籠。
四花 范成大
素馨間末利，木犀和玉簪。醫來都屏去，頭眩怕香侵。
謝範老問病 范成大
三椽一席度秋冬，造化兒嬉困此翁。帖有王書難治眩，文如陳檄不驅風。骨枯似枿膚如腊，髮織成氈鬢作蓬。點檢病身還一笑，本來四大滿虛空。
二偈呈似壽老  其一 范成大
法法剎那無住，云何見在去來。若覓三心不見，便從不見打開。
二偈呈似壽老  其二 范成大
孟說所過者化，莊云相代乎前。何處安身立命，饑餐渴飲困眠。
諾惺菴枕上 范成大
噩夢驚回曉枕寒，青燈猶照藥爐邊。紙窗弄色如朧月，又了浮生一夜眠。
癸卯除夜聊復爾齋偶題 范成大
五夜燈花重，東風角韻來。雪慳衣未纊，春早句多梅。寂歷羅門亞，溫黁藥鼎煨。老嫌新歲換，病喜舊星回。鬰壘先題版，屠蘇後把杯。書扉無健筆，爆竹有寒灰。餳楪牙難膠，椒盤眼倦開。陳人仍憊卧，身世兩悠哉。
甲辰人日病中吟六言六首以自嘲  其一 范成大
攢眉輒作山字，啾耳惟聞水聲。人應見憐久病，我亦自厭餘生。
甲辰人日病中吟六言六首以自嘲  其二 范成大
目慌慌蟻旋磨，頭岑岑鼇負山。筆牀久已均伏，藥鼎何時丐閒。
甲辰人日病中吟六言六首以自嘲  其三 范成大
政爾榮枯衛澀，剛云人厄天窮。歸咎四衝臨歲，乞憐九曜過宮。
甲辰人日病中吟六言六首以自嘲  其四 范成大
復古既愆七日，泰來惟候三陽。曆日今頒寅正，占星更候農祥。
甲辰人日病中吟六言六首以自嘲  其五 范成大
有日猶嫌開牖，無風不敢上簾。報國丹心何似，夢中抵掌掀髯。
甲辰人日病中吟六言六首以自嘲  其六 范成大
壯歲喜新節物，老來惜舊年華。病後都盧不問，家人時換瓶花。
正月九日雪霰後大雨二首  其一 范成大
夜霰三更碎瓦，晝冥一陣翻盆。頼是梅花已過，不然皴玉誰溫。
正月九日雪霰後大雨二首  其二 范成大
黄昏簷溜垂瀑，清曉屐聲滿門。湖光萬頃何似，小沼先吹縠紋。
正月十日夜大雷震二首  其一 范成大
阿香真是健婦，夜半鼓行疾驅。直恐南山破碎，絕憐窗紙枝梧。
正月十日夜大雷震二首  其二 范成大
人言有物司鼓，春到揚桴發聲。但要蟄蟲啟戶，何須一許震驚。
吳燈兩品最高 范成大
鏤冰影裏百千光，剪綵毬中一萬窗。不是齊人誇管晏，吳中風物竟難雙。
燈夕懷廣蜀舊事 范成大
灕水橋西列炬香，少城樓下變燈忙。兒嬉萬里客程遠，老懶一龕春夢長。
上元紀吳中節物俳諧體三十二韻 范成大
斗野豐年屢，吳臺樂事并。酒壚先疊鼓，燈市蚤投瓊。價喜膏油賤，祥占雨雪晴。篔簹仙子洞，菡萏化人城。檣炬疑龍見，橋星訝鵲成。小家厖獨踞，高閈鹿雙撐。屏展輝雲母，簾垂晃水精。萬窗花眼密，千隙玉虹明。薝蔔丹房挂，葡萄綠蔓縈。方縑繙史冊，圓魄綴門衡。擲燭騰空穩，推毬滾地輕。映光魚隠見，轉影騎縱橫。輕薄行歌過，顛狂社舞呈。村田蓑笠野，街市管絃清。里巷分題句，官曹別扁門。旱船遥似泛，水儡近如生。鉗赭裝牢戶，嘲嗤繪樂棚。堵觀瑶席隘，喝道綺叢爭。禁鑰通三鼓，歸鞭任五更。桑蠶春繭勸，花蝶夜蛾迎。鳬子描丹筆，鵝毛剪雪英。寶糖珍粔籹，烏膩美飴餳。撚粉團欒意，熬稃腷膊聲。筳篿巫志怪，香火婢輸誠。箒卜拖裙驗，箕詩落筆驚。微如針屬尾，賤及葦分莖。末俗難訶止，佳辰且放行。此時紛僕馬，有客靜柴荆。幸甚歸長鋏，居然照短檠。生涯惟病骨，節物尚鄉情。掎摭成徘體，咨詢逮里甿。誰修吳地志，聊以助譏評。
雪寒探梅 范成大
酸風如箭莫憑闌，凍合橫枝雪未乾。吳下得春元自晚，那堪天與十分寒。
曉枕三首  其一 范成大
煮湯聽成萬籟，添被知是五更。陸續滿城鐘動，須臾後巷雞鳴。
曉枕三首  其二 范成大
卧聞赤脚鼾息，樂哉栩栩蘧蘧。病夫心口相語，何日佳眠似渠。
曉枕三首  其三 范成大
舒慘常隨天氣，關心窗暗窗明。日晏扶頭未起，喚人先問陰晴。
不寐 范成大
春宵似暖非暖，曉夢欲成未成。風竹時驚雀噪，月窗誰伴梅橫。
戲書二首  其一 范成大
長病人嫌理亦宜，吾今有計可扶衰。煩君舁著山深處，恐有黄龍浴水醫。
戲書二首  其二 范成大
羣兒欺老少陵窮，口燥脣乾髮漫衝。顛沛須臾猶執禮，古來惟有一高共。
耳鳴 范成大
風號高木水翻洪，歷歷音聞不是聾。一任大千都震吼，便從卷葉證圓通。
案上梅花二首  其一 范成大
南坡玉雪萬花團，舊約東風載酒看。冷落銅瓶一枝亞，今年天女亦酸寒。
案上梅花二首  其二 范成大
地爐火煖日烘窗，一夜花鬚半吐黄。鼻觀圓通熏百和，博山三夕罷燒香。
古梅二首  其一 范成大
孤標元不鬭芳菲，雨瘦風皴老更奇。壓倒嫩條千萬蕊，只消疎影兩三枝。
古梅二首  其二 范成大
誰似西湖處士才，詩中籬落久塵埃。陸郎舊有梅花課，未見今年句子來。
至昌爲具賞東軒千葉梅然梅尚未開 范成大
玉葉重英意已芽，新移竹外小橫斜。東齋何事春工晚，鐵樹已花梅未花。
喜周妹自四明到 范成大
團欒話裏老龐衰，一妹仍從海浦來。孤苦尚餘兄弟樂，如今雖病也眉開。
占星者謂命宮月孛獨行無害但去年復照作災今年正月一日已出而歲星作福戲書二絕  其一 范成大
昔躔初度本除災，何意重逢作病媒。久住靈斿今日過，曆翁歡喜勸椒杯。
占星者謂命宮月孛獨行無害但去年復照作災今年正月一日已出而歲星作福戲書二絕  其二 范成大
暗曜加臨有救神，煌煌福德自天仁。只煩終惠蘇殘喘，官爵從渠奉董秦。
題藥方 范成大
孤童亦復夢槐柯，無德無功用福多。天理乘除當老病，巢源王訣奈君何。
園丁折花七品各賦一絕 單葉御衣黄 范成大
舟前鵝羽映酒，塞上駝酥截肪。春工若與多葉，應入姚家鴈行。
園丁折花七品各賦一絕 水精毬輕盈嫵媚不耐風日 范成大
縹緲醉魂夢物，嬌饒輕素輕紅。若非風細日薄，直恐雲消雪融。
園丁折花七品各賦一絕 壽安紅深色粉紅多葉易種且耐久 范成大
豐肌弱骨自喜，醉暈粧光總宜。獨立風前雨裏，嫣然不要人持。
園丁折花七品各賦一絕 疊羅紅開遲旬日始放盡 范成大
襞積剪裁千疊，深藏愛惜孤芳。若要韶華展盡，東風細細商量。
園丁折花七品各賦一絕 崇寧紅 范成大
勻染十分艷絕，當年欲占春風。曉起粧光沁粉，晚來醉面潮紅。
園丁折花七品各賦一絕 鞓紅 范成大
猩脣鶴頂太赤，榴萼梅腮弄黄。带眼一般官樣，祇愁瘦損東陽。
園丁折花七品各賦一絕 紫中貴 范成大
沉沉色與露滴，泥泥香隨日烘。滿眼艷粧紅袖，紫綃終是仙風。
聞春遠牡丹盛開 范成大
東軒聞道有花開，癡坐三椽首謾回。縱得好晴猶懶看，那堪風雨揭天來。
蜀花以狀元紅爲第一金陵東御園紫繡毬爲最 范成大
西樓第一紅多葉，東苑無雙紫壓枝。夢裏東風忙裏過，蒲團藥鼎鬢成絲。
喜雨 范成大
昨遣長鬚借踏車，小池須水引鳴蛙。今朝一雨添新漲，便合翻泥種藕花。
嘲風 范成大
紛紅駭綠驟飄零，癡騃封姨沒性靈。報道海棠方熟睡，也須留眼爲渠青。
大風 范成大
春晴雖好恨多風，到眼花枝轉眼空。晴不與花爲道地，爭如雲淡雨濛濛。
風止 范成大
收盡狂飆捲盡雲，一竿晴日曉光新。柳魂花魄都無恙，依舊商量作好春。
苦雨五首  其一 范成大
河流滿滿更滿，檐溜垂垂又垂。皇天寧有漏處，后土豈無乾時。
苦雨五首  其二 范成大
不辭蛾化麥穗，叵忍秧浮浪花。兒孫汩汰護岸，翁媼扶携上車。
苦雨五首  其三 范成大
折筍肥梅飣坐，涎蝸鬭蟻上梁。雨工莫賈餘勇，留待稻花半黄。
苦雨五首  其四 范成大
潤礎纔晴又汗，濕薪未爆先煙。壯夫往往言病，病叟岑岑且眠。
苦雨五首  其五 范成大
已厭衣裳蒸潤，仍憐書畫斕斑。匳香尚餘幾所，盡付熏罏博山。
謝龔養正送蘄竹杖 范成大
一聲霜曉謾吹愁，八尺風漪不耐秋。上座獨超三昧地，諾惺菴裏證般舟。
寄題祝郢州白雪樓 范成大
楚望風煙倚繡楹，使君靜治有高情。袛應襦袴新翻曲，壓倒當年寡和聲。
夏至二首  其一 范成大
李核垂腰祝饐，粽絲繫臂扶羸。節物競隨鄉俗，老翁閒伴兒嬉。
夏至二首  其二 范成大
石鼎聲中朝暮，紙窗影下寒溫。踰年不與廟祭，敢云孝子慈孫。
重午 范成大
熨斗薰籠分夏衣，翁身獨比去年衰。已孤菖淥十分勸，却要艾黄千壯醫。蜜粽冰糰爲誰好，丹符綵索聊自欺。小兒造物亦難料，藥裹有時生網絲。
積雨作寒五首  其一 范成大
壓屋雨雲晝暗，環城霖潦夏寒。西池半沒荷柄，南蕩平沉芡盤。
積雨作寒五首  其二 范成大
已報舟浮登岸，更憐橋塌平池。養成蛙吹無謂，掃盡蚊雷却奇。
積雨作寒五首  其三 范成大
熨帖重尋毳衲，補苴盡護紙窗。餘生雪鬢禪榻，昨夢雲帆漲江。
積雨作寒五首  其四 范成大
婢喜蚊僵霧帳，兒嗔蝸篆風櫺。兀坐鼻端正白，忘懷眼底常青。
積雨作寒五首  其五 范成大
山寒禪老不下，泥滑琴僧罕來。且喚園丁閒語，喜聞湖岸未頹。
喜晴二首  其一 范成大
驅帚水爭溝口，卷簾日款屋山。饑燕癡兒叫怒，拙鳩去婦復還。
喜晴二首  其二 范成大
窗間梅熟落蔕，牆下筍成出林。連雨不知春去，一晴方覺夏深。
子文大丞重午日走貺煮酒清甚殆與遠水一色何其妙哉數語奉謝 范成大
臘脚清若空，吾聞其語矣。今晨品義尊，公酒正如此。太常家有此段奇，銷得不齋醉如泥。但恨今無遏雲曲，送我菖蒲一杯綠。
子文見和云亦有小鬟能度曲復用韻戲贈 范成大
三年屏杯酌，甚矣吾衰矣。眼中有淄澠，猶解商略此。花酒俱來事更奇，不妨禪心絮沾泥。翠眉何時真度曲，細意煩君畫蛾綠。
題請息齋六言十首  其一 范成大
洞門晝挂鐵鎖，閣道秋生綠苔。蓍下略同龜伏，瓜中且免蠅來。
題請息齋六言十首  其二 范成大
多謝紛紛雲雨，相忘渺渺江湖。坐隅但忌占鵩，屋上何煩譽烏。
題請息齋六言十首  其三 范成大
灧澦年年似馬，太行日日摧車。笑中恐有義甫，泣裏難防叔魚。
題請息齋六言十首  其四 范成大
見影蜮猶鉍鉍，聞聲厖尚狺狺。問誰毛生名紙，知我角出車輪。
題請息齋六言十首  其五 范成大
不惜人扶難拜，非關我醉欲眠。勞君敬枯木耳，恐汝見濕灰焉。
題請息齋六言十首  其六 范成大
稅駕今吾將老，結廬此地不喧。恐妨蝴蝶同夢，笑倩顛當守門。
題請息齋六言十首  其七 范成大
口邊一任醭去，鼻孔慵將涕收。閒門冷落車轍，空室團欒話頭。
題請息齋六言十首  其八 范成大
冷煖舊雨今雨，是非一波萬波。壁下禪枯達磨，室中病著維摩。
題請息齋六言十首  其九 范成大
親戚自有情話，來往都無雜言。酒熟徑須相報，文成聊與細論。
題請息齋六言十首  其一○ 范成大
園丁以時白事，山客終日相陪。竹比平安報到，花依次第折來。
送劉唐卿戶曹擢第西歸六首  其一 范成大
摩挲漢柱愴分襟，邂逅吳船喜盍簪。別久十年知幾夢，情親萬里只初心。
送劉唐卿戶曹擢第西歸六首  其二 范成大
學道何關紫與青，發身聊假佛名經。歸來解盡程書縛，千古文章似建瓴。
送劉唐卿戶曹擢第西歸六首  其三 范成大
槐黄燈火困豪英，此去書窗得此生。學力根深方蔕固，功名水到自渠成。
送劉唐卿戶曹擢第西歸六首  其四 范成大
中年親友惜分離，況我身兼老病衰。餘景庶幾猶及見，登瀛召客過門時。
送劉唐卿戶曹擢第西歸六首  其五 范成大
我識岷峨最上頭，當年脚力與雲浮。兩山父老如相問，一席三椽正卧遊。
送劉唐卿戶曹擢第西歸六首  其六 范成大
四海西州舊故多，煩君問訊各如何。心期本自無南北，萬里天波一月波。
富順楊商卿使君曏與余相別于瀘之合江渺然再會之期後九年廼訪余吳門則喜可知也今復分袂更增惘然病中强書數語送之 范成大
合江縣下初語離，共說再會知何時。壽櫟堂前哄一笑，人生聚散真難料。青燈話舊語未終，船頭疊鼓帆爭風。草草相逢復相送，直恐送迎皆夢中。昨聞親上安邊奏，玉階從容移禁漏。天香懷袖左魚符，歸作雙親千歲壽。我今老病塘蒲衰，君歸報政還復來。萬里儻容明月共，更期後夢如今夢。
久病或勸勉强遊適吟四絕答之  其一 范成大
風月箇中老子，江湖之上散人。化鑪苦靳清福，環堵閒拋好春。
久病或勸勉强遊適吟四絕答之  其二 范成大
鶴怨久迴俗駕，鷗盟誰主載書。一丘一壑謝汝，三歲三秋望予。
久病或勸勉强遊適吟四絕答之  其三 范成大
捫蝨即是忙事，驅蠅豈非褊心。香煖香寒功課，窗明窗暗光陰。
久病或勸勉强遊適吟四絕答之  其四 范成大
羸如蓐婦多忌，倦似田翁作勞。玩具僧梳刖屨，歡悰丁尾龜毛。
初秋閒記園池草木五首  其一 范成大
茙葵爛紫終陋，薝蔔嫣黄亦香。醫俗賸延竹色，療愁催拆萱房。
初秋閒記園池草木五首  其二 范成大
牛牽碧蔓自繞，雞聳朱冠欲爭。菱葩可範伯雅，蓼節偏宜麴生。
初秋閒記園池草木五首  其三 范成大
旱地蓮花嬌小，水盆梔子幽芳。薇帳半年春艷，桂叢四季秋香。
初秋閒記園池草木五首  其四 范成大
醉憐金琖齊側，卧看玉簪對橫。腥水留灌末利，結香旋薰素馨。
初秋閒記園池草木五首  其五 范成大
玉菡化生稚子，碧枝視現聲聞。馬齒任藏汞冷，鴻頭自勝硫溫。
巖桂三首  其一 范成大
風簾疎爽月徘徊，悵望家人把酒杯。病著幽窗知幾日，瓶花兩見木犀開。
巖桂三首  其二 范成大
越城芳徑手親栽，紅淺黄深次第開。不用小山招隠賦，身如强健日千迴。
巖桂三首  其三 范成大
一株蕭索倚宣華，東苑香風屬內家。丹碧屠蘇銀燭照，平生奇絕象山花。
中秋無月三首  其一 范成大
兒女無悰坐客稀，今年孤負隔年期。誰從天上牢遮月，不管人間大欠詩。
中秋無月三首  其二 范成大
撲地癡雲欲萬重，家家簾幙護房櫳。世間第一無情物，誰似中秋雨與風。
中秋無月三首  其三 范成大
一生露下風前客，兩歲愁邊病裏身。姑置陰晴圓缺事，藥寮燈火正相親。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其一 范成大
舊歲連新歲，凉牀又煖牀。山川屏裏畫，時刻篆中香。畏壘吾安土，支離飽太倉。若教身更健，鶴背入維揚。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其二 范成大
認鹿紛紜夢，亡羊散亂心。眵昏遮眼讀，愁苦撚髭吟。幸覺行迷遠，其如卧病深。通身都放下，何用覓砭鍼。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其三 范成大
日煖衣猶襲，宵長被有稜。朝晡三楪飯，昏曉一釭燈。伴坐跧如几，扶行瘦比藤。生緣堪入畫，寂寞憩松僧。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其四 范成大
繩倚扶枵骨，蒲團閣瘁膚。事疑償業債，形類窘囚拘。空劫真常體，浮生幻化軀。箇中元不二，無語對文殊。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其五 范成大
軟熟羞盤饌，芳辛實枕幃。候晴先晒席，占濕豫烘衣。易粟雞皮皺，難培鶴骨肥。頭顱雖若此，虛白自生輝。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其六 范成大
數息憎晨凊，伸眉愜晚晴。隙塵浮日影，窗穴嘯風聲。捫蝨天機動，驅蚊我相生。偶然成一笑，栩栩暫身輕。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其七 范成大
貴仕龜鑽筴，閒居馬脫鞿。冠塵昏舊製，带眼剩新圍。堆案書郵少，登門刺字稀。掩關灰木坐，休示季咸機。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其八 范成大
目眚浮珠珮，聲塵籟玉簫。秋懷潘鬢禿，午夢楚魂銷。注水瓶花醒，吹薪藥鼎潮。南柯何處是，斜日上廊腰。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其九 范成大
靜裏秋先到，閒中晝自長。門闌疑泄柳，尸祝漫庚桑。腹已枵經笥，身猶試藥方。强名今日愈，勃窣負東牆。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其一○ 范成大
汗漬筇枝赤，苔封屐齒青。有醫延上坐，無客抗分庭。霽月鑽窗看，鳴琴側枕聽。莫嗔猿鶴怨，岫幌兩年扃。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其一一 范成大
視絮勞群從，祗承愧闔家。乳泉供水遞，金液養丹芽。加釀厚如酪，旋舂香勝花。百端扶老憊，無物報投瓜。
藻姪比課五言詩已有意趣老懷甚喜因吟病中十二首示之可率昆季賡和勝終日飽閒也  其一二 范成大
學業荒呻畢，歡悰隔笑鹽。入秋先複幕，過夏亦疎簾。門客嗔愁思，家人獻吉占。尤憐小兒女，時報鵲鳴簷。
贈臨江簡壽玉二首簡携王仲顯使君書來謁并示孔毅甫夢蟾圖今廟堂五府皆有題字  其一 范成大
蕭灘遠客扣田廬，貽我讀書樓上書。千里故情元共月，錯云多病故人疎。
贈臨江簡壽玉二首簡携王仲顯使君書來謁并示孔毅甫夢蟾圖今廟堂五府皆有題字  其二 范成大
卷中圖畫袖中珍，上有三階五朶雲。白日青天光範路，未饒蟾窟夢紛紜。
壽櫟前假山成移丹桂於馬城自嘲 范成大
堂前趣就小嶙峋，未許蹣跚杖屨親。更遣移花三百里，世間真有大癡人。
灼艾 范成大
血忌詳涓日，尻神謹避方。艾求真伏道，穴按古明堂。謝去群巫祝，勝如幾藥湯。起來成獨笑，一病攪千忙。
東宮壽詩 范成大
甲觀秋彌月，前星蚤麗天。君親重慶日，家國中興年。英武神機遠，溫文德宇全。摛章森典則，會道極高堅。儉寶躬安履，仁端性自然。淵沖澄有量，海潤浹無邊。五學臨函丈，三朝拱邃延。頌聲敷政久，喜色問安還。銅律諧初度，桑弧絕舊傳。菊催重九近，梅占小春先。戲綵猗蘭殿，宣杯玳瑁筵。青宮千億壽，長對兩宮前。
十月朝開爐偶書余病歸二年未能拜埽松楸曩常以此日侍先兄遊洞庭并寫悲感之懷 范成大
圃芋今年紫，籬楓昨日丹。開爐修故事，聽雨說新寒。橘社重遊阻，楸行再拜難。此時西望眼，衰涕不勝彈。
有懷龔養正 范成大
好在楚龔子，秋來情話稀。昨承書素說，行侍板輿歸。煙水潮平棹，風霜歲晚衣。幾時真訪戴，莫待雪花霏。
白髭行 范成大
四十踰四髭始黄，手持漢節臨大荒。輿疾歸來皮骨在，兩鬢尚作青絲光。俛仰行年四十九，萬里南馳復西走。斑斑頷下點吳霜，猶可芟夷誑賓友。屈指如今又十年，兩年憊卧秋風前。人生血氣能幾許，不待覽鏡知皤然。長安後輩輕前輩，百方染藥千金賣。煩撋包裹夜不眠，無奈露頭出光怪。病翁高卧門長扃，垂雪毿毿骨更清。兒童不作居士喚，喚作堂中老壽星。
但能之提刑相別十年自曲江遠寄二詩敘舊良厚次韻爲謝亦以首章奉懷略道湘南分携故事末篇自述年來衰病不復故吾也  其一 范成大
憶昔驂鸞識俊英，朱旛繡斧盡能名。書隨庾嶺一枝寄，句挾韶江九奏成。吳粵交馳清夜夢，參辰不隔故人情。何時重醉金槽曲，一洗陽關別恨平。
但能之提刑相別十年自曲江遠寄二詩敘舊良厚次韻爲謝亦以首章奉懷略道湘南分携故事末篇自述年來衰病不復故吾也  其二 范成大
濩落枵虛似瓠壺，新添雪鬢與霜鬚。也知病叟形容變，非是仙儒骨相癯。歲晚山林如自獻，年豐田野亦多娛。無端拙恙妨清樂，未許扁舟到五湖。
復以蟾硯歸龔養正 范成大
夢裏何人歌式微，覺來石友在書幃。鄭環信美非吾寶，趙璧猶全任汝歸。渴水雙蟾窺海闊，出雲孤月照星稀。好將自草三千牘，莫與蚍蜉作釣磯。
大雪書懷 范成大
天將奇賞發清歡，疇昔登臨插羽翰。梅下尋詩騎馬滑，松梢索酒倚樓寒。閉門老子愁無頼，返棹歸來興已闌。聊掬玉塵添石鼎，自煎魚眼破龍團。
雪中苦寒戲嘲二絕  其一 范成大
冥凌分職大間關，辛苦行冬强作難。費盡無邊風與雪，劣能供得一番寒。
雪中苦寒戲嘲二絕  其二 范成大
茸氈帳下玉杯寬，香裏吹笙醉裏看。風雪過門無入處，却投窮巷覓袁安。
雪復大作六言四首  其一 范成大
奇寒擁被曉枕，噩夢披蓑晚江。遥想漫天匝地，近聽穿幔鳴窗。
雪復大作六言四首  其二 范成大
釀成送臘三白，功在迎年九秋。樵指擔肩相賀，飯囊酒甕何憂。
雪復大作六言四首  其三 范成大
初報折篁搶地，旋聞壓柳堆橋。寧教風過掀舞，可惜雨來半銷。
雪復大作六言四首  其四 范成大
伶俜凍雀蹲晚，噤滲疎梅鎖春。有客典衣沽酒，何人增價賣薪。
立春 范成大
綵勝金旛夢裏，茶槽藥杵聲中。索莫兩年春事，小窗卧聽東風。
題徐熙風牡丹二首 紫花 范成大
蕊珠仙馭曉驂鸞，道服朝元露未乾。天半剛風如激箭，綠綃飄蕩紫綃寒。
題徐熙風牡丹二首 白花 范成大
寒入仙裙粟玉肌，舞餘全不耐風吹。從教旅拒春無力，細看腰支嫋嫋時。
題黄居寀雀竹圖二首  其一 范成大
群雀歲寒保聚，兩鶉日晏忘歸。草間豈無餘粒，刮地風號雪飛。
題黄居寀雀竹圖二首  其二 范成大
蔓花露下凝碧，叢竹秋來老蒼。噪雀群爭何事，么禽自囀清篁。
題張晞顔兩花圖二首 繁杏 范成大
紅粉團枝一萬重，當年獨自費東風。若爲報答春無頼，付與笙歌鼎沸中。
題張晞顔兩花圖二首 玉梨 范成大
雪薄冰輕不耐春，雨中愁緒月中真。莫教夢作雲飛去，留伴昭陽第一人。
題范道士二牛圖 范成大
西疇滌場浄無塵，原頭遠牧秋草春。一牛疾行離其群，一牛返顧如怒嗔。目光炯炯獰而馴，點綴毫末俱逼真。不顛不狂筆有神，妙哉吾宗散仙人。
小峨眉 范成大
三峨參橫大峨高，奔崖側勢倚半霄。龍跧虎卧起且伏，旁睨沫水沱江朝。禹從岷嶓過其下，奠山著籍稱雄豪。告成歸來兩階舞，泗濱錫貢備九韶。覽觀此石三歎息，髣髴蜀鎮俱岧嶢。惜哉擊拊墮簨虡，輦送淮海還山椒。降商訖周謹呵護，磬氏無敢加鎸彫。劉項蝸爭鬨靈壁，血漂川谷流腥臊。水官恐此被染涴，氈包席裹吳中逃。市門大隠閲千祀，苔衣塵網薶孤標。尤物顯晦定有數，昨者惠顧不待招。我昔西遊踏禹迹，暑宿光相披重貂。十年境落卧榼夢，摩挲壁畫雙鬢凋。天憐愛山欲成癖，特設奇供慰寂寥。恍然坐我寶巖上，疑有太古雪未消。嵌根襞積巧入妙，峰頂箕踞貴不驕。爐煙雲浮布銀界，隙日虹貫凝金橋。是時歲杪卧衰疾，健起放杖驚兒曹。龍鍾繞圍喜折屐，龜手拂拭寒侵袍。太湖未暇商甲乙，羅浮天竺均鴻毛。小峨之名神所畀，永與野老歸漁樵。作詩賀我得石友，且以併賀茲丘遭。
煙江疊嶂 范成大
太湖嵌根藏洞宮，槎牙石生奫淪中。波濤投隙漱且囓，歲久缺罅深重重。水空發聲夜鏜鎝，中有晴江煙嶂疊。誰歟斷取來何時，山客自言藏奕葉。江上愁心惟畫圖，蘇仙作詩畫不如。當年此石若並世，雪浪仇池何足書。我無俊語對巨麗，欲定等差誰與議。直須具眼老香山，來爲平章作新記。
天柱峰 范成大
衡山紫蓋連延處，一峰巉絕擎玉宇。漢家憚遠不能到，寓祭灊山作天柱。我今卧遊長揜關，却寓此石充灊山。形摹三尺氣萬仞，世間培塿何由攀。南州山骨朶清淑，乳孽砂牀未超俗。神奇都賦小崢嶸，雷雨飛來伴幽獨。哦詩月明清夜闌，坐看高影橫屋山。摩霄拂雲政如此，吾言實夸誰敢刪。
甲辰除夜吟 范成大
一年三百六十日，日日三椽卧衰疾。旁人揶揄還歎咨，問我如何度四時。我言平生老行李，蓐食趁程中夜起。當時想像閉門閒，弱水迢迢三萬里。如今因病得疎慵，脚底關山如夢中。重簾複幕白晝靜，戶外車馬從西東。若問四時何以度，念定更無新與故。瓶花開落紀春冬，窗紙昏明認朝暮。行年六十是明朝，不暇自憐聊自嘲。婪尾三杯餳一楪，從今身健齒牙牢。
次韻龔養正送水仙花 范成大
色界香塵付八還，正觀不起況邪觀。花前猶有詩情在，還作凌波步月看。
元日 范成大
屋角崢嶸斗柄移，案頭蕭索燭花垂。與時消息評新藥，若節春秋憶舊詩。饑飯困眠全體懶，風餐露宿半生癡。尊前現在休嫌老，最後屠蘇把一巵。
正月六日風雪大作  其一 范成大
滕六無端巽二癡，翻天作惡破春遲。邀梅勒柳何功業，誰與停杯一問之。
正月六日風雪大作  其二 范成大
奇寒何事入芳辰，不管燈枝欲試新。即日反風吹盡雪，東君已費一分春。
元夕四首  其一 范成大
粉痕紅點萬花攢，玉氣珠光寶月團。簾箔通明香似霧，東君無處著春寒。
元夕四首  其二 范成大
不夜城中陸地蓮，小梅初破月初圓。新年第一佳時節，誰肯如翁閉戶眠。
元夕四首  其三 范成大
藥爐湯鼎煮孤燈，禪版蒲團老病僧。兒女强修元夕供，玉蛾先避雪鬅鬙。
元夕四首  其四 范成大
落梅穠李趁時新，枯木崖邊一任春。尚愛鄉音醒病耳，隔牆時有賣餳人。
去年多雪苦寒梅花遂晚元夕猶未盛開 范成大
隔年寒力凍芳塵，勒住東風寂寞濱。只管苦吟三尺雪，那知遲把一枝春。燈烘畫閣香猶冷，湯煖銅瓶玉尚皴。花定有情堪索笑，自憐無術喚真真。
寄題筠州錢有文明府新昌小道院  其一 范成大
忠厚平生心學，敏明隨處民功。江左幕中荒政，江西縣裏仁風。
寄題筠州錢有文明府新昌小道院  其二 范成大
勿云私淑小邑，可以匹休大邦。健筆誰能後賦，向來江夏無雙。
題徐熙杏花 范成大
老枝當歲寒，芳蘤春澹泞。霧綃輕欲無，嬌紅恐飛去。
題趙昌木瓜花 范成大
秋風魏瓠實，春雨燕脂花。綵筆不可寫，滴露勻朝霞。
題易元吉獐猿兩圖二首  其一 范成大
擇食麕相喚，無人意不驚。猿啼風動葉，機熟兩忘情。
題易元吉獐猿兩圖二首  其二 范成大
烏逐山公噪，驚麕仰望疑。春林無一事，獝狘自生悲。
題張希賢紙本花四首 牡丹 范成大
洛花肉紅姿，蜀筆丹砂染。生綃多俗格，紙本有真艷。
題張希賢紙本花四首 常春 范成大
染根得靈藥，無時不春風。倚闌與挂壁，相伴歲寒中。
題張希賢紙本花四首 紅梅 范成大
酒力欺朝寒，潮紅上粧面。桃李漫同時，輸了春風半。
題張希賢紙本花四首 雞冠 范成大
號名極形似，摹寫與真逼。聊以畫滑稽，慰我秋園寂。
喜沈叔晦至 范成大
澹若論交味，嚶其求友聲。江湖幾魚沫，風雨一雞鳴。舊事休重說，新詩莫細評。煩將憶勤夢，歸對海山橫。
驚蟄家人子輩爲易疏簾 范成大
二分春色到窮閻，兒女祈翁出滯淹。幽蟄夜驚雷奮地，小窗朝爽日篩簾。惠風全解墨池凍，清晝賸繙雲笈籤。親友莫嗔情話少，向來屏息似龜蟾。
信筆 范成大
天地同浮水上萍，羲娥迭耀案頭螢。山中名器兩芒屩，花下友朋雙玉瓶。童子昔曾誇了了，主翁今但諾醒醒。歸田贏得多無事，輸與諸公汗簡青。
請息齋書事三首  其一 范成大
覆雨翻雲轉手成，紛紛輕薄可憐生。天無寒暑無時令，人不炎凉不世情。栩栩算來俱蝶夢，喈喈能有幾雞鳴。冰山側畔紅塵漲，不隔瑶臺月露清。
請息齋書事三首  其二 范成大
刻木牽絲罷戲場，祭餘雨後兩相忘。門雖有雀尚廷尉，食已無魚休孟嘗。蝨裏趨時真是賊，虎中宣力任爲倀。籬東舍北誰情話，雞語鷗盟意却長。
請息齋書事三首  其三 范成大
聚蚋醯邊閙似雷，乞兒爭背向寒灰。長平失勢見何晚，栗里息交歸去來。休問江湖魚有沫，但蘄雲水鶴無媒。巖扉岫幌牢扃鑰，不是漁樵不與開。
送文季高倅興元 范成大
素衣京洛悵成緇，青鬢江吳喜未絲。燭暗不眠談舊事，酒闌作惡問行期。琴書情話須親戚，風雨殘春更別離。屈指歸來重一笑，掃除門巷著旌麾。
書懷二絕再送文季高兼呈新帥閻才元侍郎  其一 范成大
劍關雲棧守非難，函谷泥封久未刊。今日漢中誰國士，莫教春草上齋壇。
書懷二絕再送文季高兼呈新帥閻才元侍郎  其二 范成大
西出陽關有舊知，薰風淥水泛蓮時。煩君傳語詩書帥，更寄臺城別後詞。
寄題石湖海棠二首  其一 范成大
手開芳徑越城頭，紅錦屠蘇結綺樓。不把萬枝銀燭照，淡雲微月替人愁。
寄題石湖海棠二首  其二 范成大
老懶居家似出家，園林春色雨沾沙。海棠尚自無心看，天女何須更散花。
家人子輩往石湖檢校暮歸 范成大
南浦回春棹，東城掩暮扉。兒修雞柵了，女挈菜籃歸。風力雖欺酒，花香尚染衣。衰翁牢守舍，腸斷釣魚磯。
枕上聞蒲餠焦 范成大
曉寒燕雀噤春陰，珍重清簧度好音。窗色熹微欹枕聽，夢成舟檥竹溪深。
石湖芍藥盛開向北使歸過維揚時買根栽此因記舊事二首  其一 范成大
竹西歌吹荻花秋，遺老垂洟送遠遊。羌笛夜闌吹出塞，當年如此夢揚州。
石湖芍藥盛開向北使歸過維揚時買根栽此因記舊事二首  其二 范成大
萬里歸程許過家，移將二十四橋花。石湖從此添春色，莫把蒲萄苜蓿誇。
次韻龔養正中秋無月三首  其一 范成大
詞客幕天清露下，老翁卧病破窗中。高吟大醉輸公等，不見嫦娥與我同。
次韻龔養正中秋無月三首  其二 范成大
去年怪雨無端甚，今歲癡雲亦復然。減却新詩酸却酒，乘除添得一更眠。
次韻龔養正中秋無月三首  其三 范成大
丙夜清光些子見，兒童驚喜强雄夸。闌珊高興應無幾，恰似春殘看落花。
殊不惡齋秋晚閒吟五絕  其一 范成大
好風入簾圖畫響，斜照穿隙網絲明。檐間雙雀有時鬭，壁下一蛩終日鳴。
殊不惡齋秋晚閒吟五絕  其二 范成大
旁若無人鼠飲硯，麾之不去蠅登盤。天凉睡起枕痕煖，日晚慵來香字寒。
殊不惡齋秋晚閒吟五絕  其三 范成大
就食遷居蟻墳壤，隨風作舍蛛裊絲。百年何處用三窟，萬事信緣安一枝。
殊不惡齋秋晚閒吟五絕  其四 范成大
市聲洶洶鼓催陣，日影駸駸潮漲痕。消磨意氣默數息，把玩光陰牢閉門。
殊不惡齋秋晚閒吟五絕  其五 范成大
中秋昨已等閒過，重九今還如夢來。霜鬢數莖羞墮幘，黄花三度笑空杯。
老陳道人自云夢被召作地上主者又常受一貴家供祝之曰他日必來吾家作兒戲贈小頌 范成大
野人何苦赴官差，符使追呼撓道懷。幸有于門香積供，不如隨喜去羅齋。
題張戡蕃馬射獵圖 范成大
陰山磧中射生虜，馬逐箭飛如脫兔。割鮮大嚼飽何求，荐食中原天震怒。太乙靈旗方北指，掣轡逃歸莫南顧。猖狂若到殺胡林，郎主猶羓何況汝。
題趙昌四季花圖 海棠梨花 范成大
醉紅睡未熟，淚玉春带雨。阿環不可招，空寄凭肩語。
題趙昌四季花圖 葵花萱草 范成大
衛足保明哲，忘憂助歡娛。欣欣夏日永，媚我幽人廬。
題趙昌四季花圖 拒霜旱蓮 范成大
霜天木芙蓉，陸地旱蓮草。水花雲錦盡，不見秋風好。
題趙昌四季花圖 梅花山茶 范成大
月淡玉逾瘦，雪深紅欲燃。同時不同調，聊用慰衰年。
乙巳十月朔開爐三首  其一 范成大
石湖今日開爐，紙窗銀白新糊。童子燒紅榾柮，老翁睡煖氍毹。
乙巳十月朔開爐三首  其二 范成大
石湖今日開爐，兩壁仍安畫圖。萬事篆煙曲几，百年毳衲團蒲。
乙巳十月朔開爐三首  其三 范成大
石湖今日開爐，俗家恰似精廬。抆涕雖無情緒，吟詩却有工夫。
有歎二首  其一 范成大
春秋蘭菊殊調，南北馬牛異方。心醉井蛙海若，眼空鵬海鳩枋。
有歎二首  其二 范成大
貧富交情乃見，炎凉歲序方成。越秦本異肥瘠，魯衛何曾弟兄。
留簡伯俊 范成大
我昔賦遠遊，萬里無親朋。惟君同懷抱，相從共茵憑。踰嶺穿瘴茅，捫參倚枯藤。隨行一瓶鉢，澹如雲水僧。火馳炎熱場，見此玉壺冰。東歸常愧君，無力相引繩。長材屈小邑，果以循吏稱。豈不有薦墨，翩然支郡丞。五溪在何許，水駛山崚嶒。漫仕不擇地，摶扶笑鯤鵬。獨有故意長，問疾訪姜肱。亹亹談昨夢，一一記吾曾。中年畏離別，況我雪鬅鬙。此意君自解，少留對青燈。
枕上有感 范成大
窗明似月曉光新，被煖如薰睡息勻。衝雨販夫牆外過，故應嗤我是何人。
夜坐有感 范成大
靜夜家家閉戶眠，滿城風雨驟寒天。號呼賣卜誰家子，想欠明朝糴米錢。
十月二十六日三偈  其一 范成大
聲聞與色塵，普以妙香薰。昔汝來迷我，今吾却戲君。
十月二十六日三偈  其二 范成大
有箇安心法，無時不可行。只將今日事，隨分了今生。
十月二十六日三偈  其三 范成大
窗外塵塵事，窗中夢夢身。既知身是夢，一任事如塵。
吳歈一首送丘宗卿自平江移會稽 范成大
吳兒與君緣不薄，再騎竹馬迎南郭。吳兒與君緣復淺，坐席纔溫旗脚轉。東人賦重越吟悲，趣了茲段隨朝雞。胸奇百鍊當活國，君豈獨私吳與越。鶴鳴樟橋猿夜啼，匈奴未滅家何爲。功成他年歸結屋，好在山花休斬竹。
贈壽老 范成大
農圃規模昔共論，雲奎卜築又逢君。眉菴壽老長隨喜，好箇拋梁伏願文。
再贈壽老 范成大
澹齋寂莫澹菴空，玉柱金庭一夢中。我病君衰猶見在，莫嫌俱作白頭翁。
雪中聞牆外鬻魚菜者求售之聲甚苦有感三絕  其一 范成大
飯籮驅出敢偷閒，雪脛冰鬚慣忍寒。豈是不能扃戶坐，忍寒猶可忍饑難。
雪中聞牆外鬻魚菜者求售之聲甚苦有感三絕  其二 范成大
憂渴焦山業海深，貪渠刀蜜坐成禽。一身冒雪渾家煖，汝不能詩替汝吟。
雪中聞牆外鬻魚菜者求售之聲甚苦有感三絕  其三 范成大
啼號升斗抵千金，凍雀饑鴉共一音。勞汝以生令至此，悠悠大塊亦何心。
詠河市歌者 范成大
豈是從容唱渭城，箇中當有不平鳴。可憐日晏忍饑面，强作春深求友聲。
偶箴 范成大
情知萬法本來空，猶復將心奉八風。逆順境來欣戚變，咄哉誰是主人翁。
丙午新正書懷十首  其一 范成大
不用桃符貼畫雞，身心安處是天倪。行年六十舊曆日，汗脚尺三新杖藜。祝我賸周花甲子，謝人深勸玉東西。春風若借筋骸便，先渡南村學灌畦。
丙午新正書懷十首  其二 范成大
瘦骨難勝遇節衣，日高催起趁晨炊。病憐楖栗隨身慣，老覺屠蘇到手遲。一飽但蘄庚癸諾，百年甘守甲辰雌。莫言此外都無事，柳眼梅梢正索詩。
丙午新正書懷十首  其三 范成大
煮茗燒香了歲時，靜中光景笑中嬉。身閒一日似兩日，春淺南枝如北枝。朝鏡略無功業到，午窗惟有睡魔知。年來并束牀頭易，一任平章濟叔癡。
丙午新正書懷十首  其四 范成大
窮巷閒門本閴然，强將爆竹聒階前。人情舊雨非今雨，老境增年是減年。口不兩匙休足穀，身能幾屐莫言錢。掃除一室空諸有，龐老家人總解禪。
丙午新正書懷十首  其五 范成大
厲風翻海雪漫天，百計逃寒息萬緣。穩作被爐如卧炕，厚裁綿旋勝披氈。尊前現在瞢騰醉，飯後無何爛熳眠。斟酌出門高興盡，從教閒却剡溪船。
丙午新正書懷十首  其六 范成大
俗情如絮已泥沾，因病偷閒意屬厭。鵬鷃相安無可笑，熊魚自古不容兼。灰藏榾柮多時暖，雪壓蔓菁滿意甜。溫飽閉門吾事辦，異時書判指如籤。
丙午新正書懷十首  其七 范成大
炭熟香濃石鼎煨，人言小閤是春臺。蕉心翠展一冬在，梅藟粉融連夜開。肅肅九冰妨發育，溫溫三火護恢台。養生此外無遺說，梨棗元須趁暖栽。
丙午新正書懷十首  其八 范成大
經過掃軌但幽棲，巢穩林深寄一枝。栗里歸來窗下卧，香山老去病中詩。東風馬耳塵勞後，半夜雞聲睡熟時。俯仰平生盡塵迹，恰如腷膊幾枰棋。
丙午新正書懷十首  其九 范成大
窗明窗暗篆煙馡，珍重晨光與夕暉。東院齋鐘披被坐，南城嚴鼓岸巾歸。幾人霜滑騎朝馬，何處燈殘織曉機。懶裏若承三昧力，始知忙裏事俱非。
丙午新正書懷十首  其一○ 范成大
殊方節物記吾曾，海北天西一瘦藤。烏欖雞檳嘗老酒，酥花芋葉試新燈。瘴雲度嶺濃如墨，邊雪窺窗冷欲冰。閒展兩鄉圖畫看，卧遊何必減深登。
雲露 范成大
飲少嘗遭大戶嗤，病中全是獨醒時。三年魯望自憐賦，萬祀淵明真止詩。破戒忽傳雲露法，賞心仍把雪梅枝。一杯未問長生事，先罥蛛塵藥裹絲。
丙午新年六十一歲俗謂之元命作詩自貺 范成大
歲復當生次，星臨本命辰。四人同丙午，初度再庚寅。長狄名猶記，沙隨會若新。童心仍竹馬，暮境忽蒲輪。鏡裏全成老，尊前略似春。三年歸汶上，千日卧漳濱。剛長交新泰，陰消脫舊屯。網蛛縈藥裹，竇犬吠醫人。窗下烏皮几，田間紫領巾。鯢淵方止水，鯤海任揚塵。波匿觀河見，維摩示病身。顰端還一笑，默識幻中真。
丙午人日立春屈指癸卯孟夏晦得疾恰千日矣戲書 范成大
百年能有幾春光，只合都將付醉鄉。衰病豁除千日外，尚餘三萬五千場。
春困二絕  其一 范成大
綵花生菜又新年，節物人情已可憐。不待春來呼我困，四時何日不堪眠。
春困二絕  其二 范成大
諾惺菴裏呼春困，特地回頭著耳聽。若解昏昏安穩睡，主翁方始是惺惺。
立春大雪招親友共春盤坐上作 范成大
積雪錮萬瓦，雲容如死灰。豈惟梅柳寒，小槽冰春醅。東風乃多事，仍將六花來。兒女曉翻餠，呵手把一杯。菘甲剪翠羽，韭黄㔃金釵。齒牙幸牢潔，對案心眼開。華年惜節物，況此霜鬢摧。如何千日病，三見寅杓回。旁人不堪憂，我心猶始孩。衰翁豈知道，癡絕忘形骸。化兒任惡劇，歡伯有奇懷。餘寒會退聽，一笑當安排。
嚴子文以春雪數作用爲瑞不宜多爲韻賦詩見寄次韻 范成大
同雲癡不掃，梅柳春到遲。笙歌暖寒會，當任主人爲。圍尺庸何傷，袤丈乃非瑞。郢中姑度曲，山左已驅癘。世無辟寒香，誰能不龜手。鄰舍索米歸，衾裯無恙不。貧人寒切骨，無地兼無錐。安知雙綵勝，但寫入春宜。販夫博口食，奈此不售何。無術慰啼號，汝今一身多。
詠吳中二燈 琉璃毬 范成大
龍綜繅冰繭，魚文鏤玉英。雨絲風外縐，雲網日邊明。疊暈重重見，分光面面呈。不深閒裏趣，爭識箇中情。
詠吳中二燈 萬眼羅 范成大
弱骨千絲結，輕毬萬錦裝。綵雲籠月魄，寶氣繞星芒。檀點紅嬌小，梅粧粉細香。等閒三夕看，消費一年忙。
元夕後連陰 范成大
問訊東風幾日來，冷煙寒霧鎖池臺。掃空積雪翻成雨，收盡殘燈未見梅。夜飲厭厭非老伴，春陰漠漠是愁媒。誰能腰鼓催花信，快打凉州百面雷。
次韻嚴子文見寄 范成大
雨雲濃壓屋山頭，詩句端來寫客憂。雷電已將金薤取，瓊瑶難報木瓜投。無心我正銘三住，有意君堪話四休。何日尋春同步屧，先教啼鳥說來由。
再次韻述懷約子文見過 范成大
灰木心形雪滿頭，鶴鳬長短不悲憂。甕畦純白無機械，蒲局梟盧任博投。若愛陶陶并兀兀，先須莫莫與休休。箇中情話誰能共，雞黍明當挽仲由。
寄題郫縣蘧仙觀四楠 范成大
沉犀浦上舊仙蹤，老木長春翠掃空。敢請丹光來萬里，爲扶雲嶠駕飛鴻。
春來風雨無一日好晴因賦瓶花二絕  其一 范成大
滿插瓶花罷出遊，莫將攀折爲花愁。不知燭照香薰看，何似風吹雨打休。
春來風雨無一日好晴因賦瓶花二絕  其二 范成大
酒冷花寒無好懷，柴荆終日爲誰開。三分春色三分雨，疋似東風本不來。
寄題永新張教授無盡藏 范成大
古來誰道四并難，對境心空著處安。要識見聞無盡藏，先除夢幻有爲觀。削平丘垤孤峰峻，撤去籓籬萬象寬。快誦老坡秋望賦，大千風月一毫端。
寄題莫氏椿桂堂 范成大
君不見衣冠盛事今猶昔，前說燕山後崇德。聯翩五組带天香，世上籯金賤如礫。他年詩禮到雲來，日日高堂稱壽杯。桂長孫枝椿不老，却比竇家應更好。
春晚即事留游子明王仲顯 范成大
繡地紅千點，平橋綠一篙。楝花來石首，穀雨熟櫻桃。笑我生塵甑，慚君有意袍。故人能少駐，門徑久蓬蒿。
留游子明 范成大
得得跫音喜，匆匆笑口開。牢愁攻易破，歸夢挽難迴。我已疎茶椀，君今減酒杯。不知乘興棹，更得幾回來。
初夏三絕呈游子明王仲顯  其一 范成大
東君不解惜芳菲，料峭寒中一夢非。剪盡牡丹梅子綻，何須風雨送春歸。
初夏三絕呈游子明王仲顯  其二 范成大
一簾芳樹綠葱葱，胡蝶飛來覓綺叢。雪白荼䕷紅寶相，尚携春色見薰風。
初夏三絕呈游子明王仲顯  其三 范成大
送春迎夏未聞雷，日日斜風細雨來。不是故人能裹飯，柴門雖設爲誰開。
送王仲顯赴瓊筦 范成大
三徑蓬蒿春雨肥，微君誰與開柴扉。電光射牛書過目，虹氣干斗酒淋衣。十年五別歲月老，一方萬里音塵稀。誰云滄海斷地脈，莫信天南無鴈飛。
梅雨五絕  其一 范成大
梅雨暫收斜照明，去年無此一日晴。忽思城東黄篾舫，卧聽打鼓踏車聲。
梅雨五絕  其二 范成大
乙酉甲申雷雨驚，乘除却賀芒種晴。插秧先插蚤秈稻，少忍數旬蒸米成。
梅雨五絕  其三 范成大
風聲不多雨聲多，洶洶曉衾聞浪波。恰似秋眠隠靜寺，玉霄泉從牀下過。
梅雨五絕  其四 范成大
千山雲深甲子雨，十日地濕東南風。靜裏壺天人不到，火輪飛出默存中。
梅雨五絕  其五 范成大
雨霽雲開池面光，三年魚苗如許長。小荷拳拳可包鮓，晚日照盤風露香。
芒種後積雨驟冷三絕  其一 范成大
一菴濕蟄似龜藏，深夏暄寒未可常。昨日蒙絺今挾纊，莫嗔門外有炎凉。
芒種後積雨驟冷三絕  其二 范成大
梅黄時節怯衣單，五月江吳麥秀寒。香篆吐雲生暖熱，從教窗外雨漫漫。
芒種後積雨驟冷三絕  其三 范成大
梅霖傾瀉九河翻，百瀆交流海面寬。良苦吳農田下濕，年年披絮插秧寒。
東宮壽詩  其一 范成大
再造炎圖撫太寧，龍樓毓德會千齡。三宮疊矩深邦本，兩曜重光炳帝庭。自古東明陪出日，祇今南極是前星。鈞天歲歲家人禮，長對瑶階第四蓂。
東宮壽詩  其二 范成大
並世勳華照古今，朱明綵服侍尊臨。邦家大慶重親養，社稷元良萬國心。菊露壺觴秋色正，桂風殿閣月香深。欲知天序無疆處，銅律聲中治世音。
寄題漢中新作南樓二首  其一 范成大
我作籌邊倚半霄，西山雲雪照弓刀。如今且說南樓勝，應共漢壇相對高。
寄題漢中新作南樓二首  其二 范成大
甲子周天事好還，關河響動劍光寒。秦川草木多如薺，時倚樓闌直北看。
次韻李子永見訪二首  其一 范成大
混俗休超俗，居家似出家。有爲皆影事，無念即生涯。莫覓安心法，翻成揑目花。作糜須穀粟，千劫漫炊砂。
次韻李子永見訪二首  其二 范成大
有意能停棹，多情易憶家。清詩穿月脇，遠夢繞天涯。雨蝶衣濡粉，秋蚊喙吐花。新凉宜小駐，談笑有丹砂。
自詠瘦悴 范成大
皮下多無肉，秋來瘦不禁。骨稜春焙銙，筋蹙海山沉。蟣蝨從何有，蚊蠅枉見侵。惟餘老筇杖，相伴兩虛心。
四時田園雜興六十首 春日田園雜興十二絕 其一 范成大
柳花深巷午雞聲，桑葉尖新綠未成。坐睡覺來無一事，滿窗晴日看蠶生。
四時田園雜興六十首 春日田園雜興十二絕 其二 范成大
土膏欲動雨頻催，萬草千花一餉開。舍後荒畦猶綠秀，鄰家鞭筍過牆來。
四時田園雜興六十首 春日田園雜興十二絕 其三 范成大
高田二麥接山青，傍水低田綠未耕。桃杏滿村春似錦，踏歌椎鼓過清明。
四時田園雜興六十首 春日田園雜興十二絕 其四 范成大
老盆初熟杜茅柴，携向田頭祭社來。巫媼莫嫌滋味薄，旗亭官酒更多灰。
四時田園雜興六十首 春日田園雜興十二絕 其五 范成大
社下燒錢鼓似雷，日斜扶得醉翁回。青枝滿地花狼藉，知是兒孫鬭草來。
四時田園雜興六十首 春日田園雜興十二絕 其六 范成大
騎吹東來里巷喧，行春車馬閙如煙。繫牛莫礙門前路，移繫門西碌碡邊。
四時田園雜興六十首 春日田園雜興十二絕 其七 范成大
寒食花枝插滿頭，蒨裙青袂幾扁舟。一年一度遊山寺，不上靈巖即虎丘。
四時田園雜興六十首 春日田園雜興十二絕 其八 范成大
郭裏人家拜掃回，新開醪酒薦青梅。日長路好城門近，借我茅亭煖一杯。
四時田園雜興六十首 春日田園雜興十二絕 其九 范成大
步屧尋春有好懷，雨餘蹄道水如杯。隨人黄犬攙前去，走到溪邊忽自迴。
四時田園雜興六十首 春日田園雜興十二絕 其一○ 范成大
種園得果廑償勞，不奈兒童鳥雀搔。已插棘針樊筍徑，更鋪漁網蓋櫻桃。
四時田園雜興六十首 春日田園雜興十二絕 其一一 范成大
吉日初開種稻包，南山雷動雨連宵。今年不欠秧田水，新漲看看拍小橋。
四時田園雜興六十首 春日田園雜興十二絕 其一二 范成大
桑下春蔬綠滿畦，菘心青嫩芥薹肥。溪頭洗擇店頭賣，日暮裹鹽沽酒歸。
四時田園雜興六十首 春日田園雜興十二絕 其一三 范成大
紫青蓴菜卷荷香，玉雪芹芽拔薤長。自擷溪毛充晚供，短篷風雨宿橫塘。
四時田園雜興六十首 晚春田園雜興十二絕 其一 范成大
湖蓮舊蕩藕新翻，小小荷錢沒漲痕。斟酌梅天風浪緊，更從外水種蘆根。
四時田園雜興六十首 晚春田園雜興十二絕 其二 范成大
蝴蝶雙雙入菜花，日長無客到田家。雞飛過籬犬吠竇，知有行商來買茶。
四時田園雜興六十首 晚春田園雜興十二絕 其三 范成大
湔裙水滿綠蘋洲，上巳微寒懶出遊。薄暮蛙聲連曉閙，今年田稻十分秋。
四時田園雜興六十首 晚春田園雜興十二絕 其四 范成大
新綠園林曉氣凉，晨炊蚤出看移秧。百花飄盡桑麻小，夾路風來阿魏香。
四時田園雜興六十首 晚春田園雜興十二絕 其五 范成大
三旬蠶忌閉門中，鄰曲都無步往蹤。猶是曉晴風露下，采桑時節暫相逢。
四時田園雜興六十首 晚春田園雜興十二絕 其六 范成大
汙萊一稜水周圍，歲歲蝸廬沒半扉。不著茭青難護岸，小舟撐取葑田歸。
四時田園雜興六十首 晚春田園雜興十二絕 其七 范成大
茅針香軟漸包茸，蓬{木藟}甘酸半染紅。采采歸來兒女笑，杖頭高挂小筠籠。
四時田園雜興六十首 晚春田園雜興十二絕 其八 范成大
穀雨如絲復似塵，煮瓶浮蠟正嘗新。牡丹破萼櫻桃熟，未許飛花減却春。
四時田園雜興六十首 晚春田園雜興十二絕 其九 范成大
雨後山家起較遲，天窗曉色半熹微。老翁欹枕聽鶑囀，童子開門放燕飛。
四時田園雜興六十首 晚春田園雜興十二絕 其一○ 范成大
海雨江風浪作堆，時新魚菜逐春回。荻芽抽筍河魨上，楝子開花石首來。
四時田園雜興六十首 晚春田園雜興十二絕 其一一 范成大
烏鳥投林過客稀，前山煙暝到柴扉。小童一棹舟如葉，獨自編闌鴨陣歸。
四時田園雜興六十首 夏日田園雜興十二絕 其一 范成大
梅子金黄杏子肥，麥花雪白菜花稀。日長籬落無人過，惟有蜻蜓蛺蝶飛。
四時田園雜興六十首 夏日田園雜興十二絕 其二 范成大
五月江吳麥秀寒，移秧披絮尚衣單。稻根科斗行如塊，田水今年一尺寬。
四時田園雜興六十首 夏日田園雜興十二絕 其三 范成大
二麥俱秋斗百錢，田家喚作小豐年。餠爐飯甑無饑色，接到西風熟稻天。
四時田園雜興六十首 夏日田園雜興十二絕 其四 范成大
百沸繰湯雪湧波，繰車嘈囋雨鳴蓑。桑姑盆手交相賀，綿繭無多絲繭多。
四時田園雜興六十首 夏日田園雜興十二絕 其五 范成大
小婦連宵上絹機，大耆催稅急於飛。今年幸甚蠶桑熟，留得黄絲織夏衣。
四時田園雜興六十首 夏日田園雜興十二絕 其六 范成大
下田戽水出江流，高壠翻江逆上溝。地勢不齊人力盡，丁男長在踏車頭。
四時田園雜興六十首 夏日田園雜興十二絕 其七 范成大
晝出耘田夜績麻，村莊兒女各當家。童孫未解供耕織，也傍桑陰學種瓜。
四時田園雜興六十首 夏日田園雜興十二絕 其八 范成大
槐葉初勻日氣凉，葱葱鼠耳翠成雙。三公只得三株看，閒客清陰滿北窗。
四時田園雜興六十首 夏日田園雜興十二絕 其九 范成大
黄塵行客汗如漿，少住儂家潄井香。借與門前磐石坐，柳陰亭午正風凉。
四時田園雜興六十首 夏日田園雜興十二絕 其一○ 范成大
千頃芙蕖放棹嬉，花深迷路晚忘歸。家人暗識船行處，時有驚忙小鴨飛。
四時田園雜興六十首 夏日田園雜興十二絕 其一一 范成大
采菱辛苦廢犁鉏，血指流丹鬼質枯。無力買田聊種水，近來湖面亦收租。
四時田園雜興六十首 夏日田園雜興十二絕 其一二 范成大
蜩螗千萬沸斜陽，蛙黽無邊聒夜長。不把癡聾相對治，夢魂爭得到藜牀。
四時田園雜興六十首 秋日田園雜興十二絕 其一 范成大
杞菊垂珠滴露紅，兩蛩相應語莎叢。蟲絲罥盡黄葵葉，寂歷高花側晚風。
四時田園雜興六十首 秋日田園雜興十二絕 其二 范成大
朱門巧夕沸歡聲，田舍黄昏靜掩扃。男解牽牛女能織，不須徼福渡河星。
四時田園雜興六十首 秋日田園雜興十二絕 其三 范成大
橘蠹如蠶入化機，枝間垂繭似蓑衣。忽然蛻作多花蝶，翅粉纔乾便學飛。
四時田園雜興六十首 秋日田園雜興十二絕 其四 范成大
靜看簷蛛結網低，無端妨礙小蟲飛。蜻蜓倒挂蜂兒窘，催喚山童爲解圍。
四時田園雜興六十首 秋日田園雜興十二絕 其五 范成大
垂成穡事苦艱難，忌雨嫌風更怯寒。牋訴天公休掠剩，半償私債半輸官。
四時田園雜興六十首 秋日田園雜興十二絕 其六 范成大
秋來只怕雨垂垂，甲子無雲萬事宜。穫稻畢工隨曬穀，直須晴到入倉時。
四時田園雜興六十首 秋日田園雜興十二絕 其七 范成大
中秋全景屬潛夫，棹入空明看太湖。身外水天銀一色，城中有此月明無。
四時田園雜興六十首 秋日田園雜興十二絕 其八 范成大
新築場泥鏡面平，家家打稻趁霜晴。笑歌聲裏輕雷動，一夜連枷響到明。
四時田園雜興六十首 秋日田園雜興十二絕 其九 范成大
租船滿載候開倉，粒粒如珠白似霜。不惜兩鍾輸一斛，尚贏糠覈飽兒郎。
四時田園雜興六十首 秋日田園雜興十二絕 其一○ 范成大
菽粟瓶罌貯滿家，天教將醉作生涯。不知新滴堪篘未，今歲重陽有菊花。
四時田園雜興六十首 秋日田園雜興十二絕 其一一 范成大
細擣棖虀買鱠魚，西風吹上四腮鱸。雪鬆酥膩千絲縷，除却松江到處無。
四時田園雜興六十首 秋日田園雜興十二絕 其一二 范成大
新霜徹曉報秋深，染盡青林作纈林。惟有橘園風景異，碧叢叢裏萬黄金。
四時田園雜興六十首 冬日田園雜興十二絕 其一 范成大
斜日低山片月高，睡餘行藥繞江郊。霜風掃盡千林葉，閒倚筇枝數鸛巢。
四時田園雜興六十首 冬日田園雜興十二絕 其二 范成大
炙背檐前日似烘，煖醺醺後困蒙蒙。過門走馬何官職，側帽籠鞭戰北風。
四時田園雜興六十首 冬日田園雜興十二絕 其三 范成大
屋上添高一把茅，密泥房壁似僧寮。從教屋外陰風吼，卧聽籬頭響玉簫。
四時田園雜興六十首 冬日田園雜興十二絕 其四 范成大
松節然膏當燭籠，凝煙如墨暗房櫳。晚來拭浄南窗紙，便覺斜陽一倍紅。
四時田園雜興六十首 冬日田園雜興十二絕 其五 范成大
乾高寅缺築牛宮，巵酒豚蹄酹土公。牯牸無瘟犢兒長，明年添種越城東。
四時田園雜興六十首 冬日田園雜興十二絕 其六 范成大
放船閒看雪山晴，風定奇寒晚更凝。坐聽一篙珠玉碎，不知湖面已成冰。
四時田園雜興六十首 冬日田園雜興十二絕 其七 范成大
撥雪挑來踏地菘，味如蜜藕更肥醲。朱門肉食無風味，只作尋常菜把供。
四時田園雜興六十首 冬日田園雜興十二絕 其八 范成大
榾柮無煙雪夜長，地爐煨酒煖如湯。莫嗔老婦無盤飣，笑指灰中芋栗香。
四時田園雜興六十首 冬日田園雜興十二絕 其九 范成大
煮酒春前臘後蒸，一年長饗甕頭清。廛居何似山居樂，秫米新來禁入城。
四時田園雜興六十首 冬日田園雜興十二絕 其一○ 范成大
黄紙蠲租白紙催，皂衣旁午下鄉來。長官頭腦冬烘甚，乞汝青錢買酒迴。
四時田園雜興六十首 冬日田園雜興十二絕 其一一 范成大
探梅公子款柴門，枝北枝南總未春。忽見小桃紅似錦，却疑儂是武陵人。
四時田園雜興六十首 冬日田園雜興十二絕 其一二 范成大
村巷冬年見俗情，鄰翁講禮拜柴荆。長衫布縷如霜雪，云是家機自織成。
自晨至午起居飲食皆以牆外人物之聲爲節戲書四絕  其一 范成大
巷南敲板報殘更，街北彈絲行誦經。已被兩人驚夢斷，誰家風鴿鬭鳴鈴。
自晨至午起居飲食皆以牆外人物之聲爲節戲書四絕  其二 范成大
菜市喧時窗透明，餠師叫後藥煎成。閒居日出都無事，惟有開門掃地聲。
自晨至午起居飲食皆以牆外人物之聲爲節戲書四絕  其三 范成大
北砦教回撾鼓遠，東禪飯熟打鐘頻。小童三喚先生起，日滿東窗煖似春。
自晨至午起居飲食皆以牆外人物之聲爲節戲書四絕  其四 范成大
起傍東窗手把書，華顛種種不禁梳。朝餐欲到須巾裹，已有重來晚市魚。
舫齋信筆 范成大
燕居故可樂，病卧翻可憐。身閒儻更健，其人半神仙。既無揚州鶴，龍鍾任吾年。南齋深而明，略似西江船。船中何所有，藥氣雜爐煙。親朋稀老伴，暫來即飄然。秋蠅獨戀戀，終朝相撲緣。霜晴日色濃，窗紙烘春妍。但愁添眼花，瞑坐聊參禪。困從定中生，瞢騰夢相牽。三昧未得力，十魔方現前。欠伸付一笑，朽腐難琱鎸。東藍午齋動，風順鐘鼓傳。家人亦相呼，趣具先生餐。牛呞能幾何，蟬腹易便便。此日雖可惜，姑付食與眠。
病中不復問節序四遇重陽既不能登高又不觴客聊書老懷 范成大
四時變遷翻覆手，百卉於人亦何有。騷客顛詩亦狂酒，强惜黄花愛重九。少年習氣似陶公，采采金英滿衣袖。携壺木末最關情，欹帽風前幾搔首。饞吻偏憐粽栗香，新衣不管囊萸臭。貪將節物趁遨頭，肯向賓筵稱病叟。如今衰颯悟空華，現在去來飛電走。登臨舊迹如夢斷，觴詠故人多骨朽。百年長短隨隙駒，萬化陳新直芻狗。不堪把玩堪一笑，安用歲時歌拊缶。家人亦復探新篘，插花洗醆爲翁壽。蒲團困坐眼慵開，莫把故情看老醜。挽鬚兒女太癡生，更問今年有詩否。
閶門初泛二十四韻 范成大
好在馳煙路，平生載酒行。摧藏身久病，契闊歲頻更。昨夜燈花繞，今朝稻把晴。出門新夢境，觸目舊詩情。水遠推篷眩，天寬倚柁驚。轉灣添繂挽，罨岸併篙撐。舫後裝兒女，艫前酌弟兄。醅香新麴嫩，茗味小春輕。紅皺分霜果，黄蔫撚夕英。纈林疎露屋，朱閣靜臨城。桃塢論今昔，楓橋管送迎。山腰樵擔動，木末酒旗明。竟日窯煙直，中流塔影橫。數帆殘照滿，一笛暮江平。曬網楓邊桁，牽罾柳際棚。岫雲縈石住，田水穴堤鳴。過渡牛歸速，穿籬犬吠獰。魚寒猶作陣，鴈遠更聞聲。急櫓潮痕出，疎鐘暝色生。鄰翁欣問訊，逋客愧寒盟。一昨成歸卧，于今負耦耕。生涯都塌颯，心曲漫崢嶸。猿鶴休多怨，菰蓴尚可羹。藥囊吾厭苦，扶憊且班荆。
小春海棠來禽 范成大
東君好事惜年華，偏愛荒園野老家。一任西風管搖落，小春自管數枝花。
丙午東宮壽詩 范成大
國絫丁年盛，天開甲觀祥。黄離增煥炳，赤伏衍明昌。一日三天見，元辰萬國康。姿神輝玉裕，德業燦金相。書聖規宸藻，文心儷漢章。乾坤參久大，日月並升常。祖武瞻興慶，親庭拱未央。晨昏兩慈壺，詩禮一賢王。道統家傳正，炎圖國本强。桑弧仍穀旦，銅律又清商。舊事蘭猗殿，新凉桂子香。黄華先浥露，青女緩行霜。史賀星同軌，農歌稼滌場。與齡占夢帝，多祜叶思皇。磐石重山固，靈源少海長。三宮同壽域，歲歲頌無疆。
重陽後菊花二首  其一 范成大
寂莫東籬濕露華，依前金靨照泥沙。世情兒女無高韻，只看重陽一日花。
重陽後菊花二首  其二 范成大
過了登高菊尚新，酒徒詩客斷知聞。恰如退士垂車後，勢利交親不到門。
驟寒吟 范成大
九月奇寒前未聞，巷南巷北無行人。冥凌盡用大冬手，肯爲歲華留小春。陰風吹雨作冰屑，駝裘如鐵綿裘折。可憐籬下木芙蓉，不獨宜霜更宜雪。
重陽後半月天氣溫麗忽變奇寒晦日大雪鄉人御冬之計多未辦 范成大
狂飈吹小春，刮面劇劍鋩。雲氣潑濃墨，午窗變曛黄。六花大如掌，浩蕩來無鄉。青女正熟睡，不記行新霜。寒暑故密移，滕巽乃爾狂。南鄰炭未買，北鄰綿未裝。敢論酒價湧，束薪逾桂芳。豈不解蚤計，善舞須袖長。頻年田薄收，十家九空囊。被凍知不免，但恨太匆忙。今朝復何朝，晴色挂屋梁。人物各解嚴，兒童笑相將。熙如谷黍溫，免作溝木僵。兩鄰報無恙，爲汝歌慨慷。
戲詠絮帽 范成大
尖斜緇撮似兜鍪，緊護風寒煖白頭。不解兵前當箭鑿，解令曉枕睡齁齁。
雪中送炭與龔養正 范成大
誰與幽人煖直身，筠籠衝雪送烏薪。煩君笑領婆歡喜，探借新年五日春。
代門生作立春書門貼子詩四首  其一 范成大
煖日黄金柳，光風白玉梅。門闌開壽域，人物滿春臺。
代門生作立春書門貼子詩四首  其二 范成大
有喜何須藥，無塵即是仙。壺中春日月，聊數八千年。
代門生作立春書門貼子詩四首  其三 范成大
草木霑雲露，峰巒近壁奎。新春行樂處，南北共花溪。
代門生作立春書門貼子詩四首  其四 范成大
日月添書帙，湖山引杖藜。賸周花甲子，多醉玉東西。
送聞人伯卿赴銅陵 范成大
雪壓關山晝掩扃，故人何事短長亭。折腰直爲瓶無粟，便腹猶憐笥有經。牒訴塵埃頭更白，簡編燈火眼終青。可憐東壁輝光外，寥落江湖處士星。
重送伯卿 范成大
雪花來無時，入春遂三作。冰柱凍不解，去地纔一握。東風畏奇寒，未敢破梅萼。已僵員嶠蠶，那問紇干雀。萬徑無行蹤，扣戶驚剝啄。故人竹葉舟，歲晚夢漂泊。自云饑所驅，豈不念丘壑。經誼金華省，文采石渠閣。平生百未試，墨綬嚇猿鶴。取舍一熊掌，得喪兩蝸角。不嫌干進鈍，俯仰無愧怍。低回簿書叢，萬卷無處著。惜哉小舉袖，負此不龜藥。頗聞江臯縣，訟簡民氣樂。政成松竹林，詁訓緝家學。廼翁力菑畬，待子收播穫。三年此書出，衆說眇螢爝。持歸許窺觀，慰我久離索。今朝雲潑墨，霰雨縱橫落。檣竿挽不住，帆峭北風惡。難忘昆弟語，易散清夜酌。匆匆別知賦，掩涕倚郛郭。
送壽老往雲間行化 范成大
天平船子過華亭，舍衛城中次第行。留取鉢盂歸院洗，東巖新出一泉清。
次韻知府王仲行尚書鹿鳴燕古風 范成大
昔人重遠行，供帳餞出祖。矧今燕嘉賓，宜有贈行語。府公文章公，青紫拾芥取。聯翩二百言，字字勸稽古。戒之書魚蠹，勉以雲鵬舉。作霖要實用，洗兵嫌不武。諸生承意氣，脫迹蛻農圃。明年一聲雷，幽蟄起平楚。班行入鵷鷺，榜貼綴龍虎。回頭謝府公，公言非漫與。府公亦廟廊，來蒞瓊林俎。千載吳趨行，愁絕白紵舞。我聞有此作，病卧嗟未睹。今晨梅驛動，副墨到衡宇。調高瑟音希，芒寒劍光吐。誰云鹿鳴廢，正頼廣微補。當年羣玉會，方賀肅飆羽。倡酬久寂寞，邂逅相勞苦。世故萬浮雲，交情一舊雨。誰當將詩壇，君實東道主。
苦寒六言 范成大
簷冰低挂闌角，隙雪斜侵坐隅。春後一寒如此，梅花有信來無。
丁未春日瓶中梅殊未開二首  其一 范成大
暖閤無人到，寒枝爲我橫。情鍾吹蕊破，靜極覺香生。老去魂休斷，春來眼且明。逃禪時索笑，百匝傍窗行。
丁未春日瓶中梅殊未開二首  其二 范成大
夜雪臘前凍，朝陽春後蘇。人憐疎蕊瘦，花笑病翁臞。露白能多少，尋春似有無。詩催全不力，煮水換銅壺。
再題瓶中梅花 范成大
園林籬落凍芳塵，南北枝間玉蕊皴。風袂挽香雖淡薄，月窗橫影已精神。雪霜春事年年晚，今古詩情日日新。鐵石如翁猶索句，真成嚼蠟對橫陳。
王仲行尚書錄示近詩聞今日勸農靈巖次韻紀事 范成大
館娃宮殿壓雲頭，自昔登臨隘九州。雪浪長風三萬頃，蒼煙古木二千秋。賓僚誰伴作詩苦，父老競傳敷政優。想見歸驂穿夜市，月邊燈火滿西樓。
仲行再示新句復次韻述懷 范成大
神仙懶學古浮丘，祖意慵參老趙州。四壁塵埃心似水，一生風露鬢先秋。病衰謹謝吳中客，技拙甘同楚國優。斥鷃蓬蒿元自足，世間何必卧高樓。
李子永赴溧水過吳訪別戲書送之  其一 范成大
萬壑斷流冰塞川，千巖森玉雪漫天。匆匆葉縣雙鳬舄，換却山陰訪戴船。
李子永赴溧水過吳訪別戲書送之  其二 范成大
犯寒書劍出春蘿，風雪橋邊得句多。牒訴繽紛似煙海，梅花時節奈君何。
民病春疫作詩憫之 范成大
乖氣肆行傷好春，十家九空寒螿呻。陰陽何者强作孽，天地豈其真不仁。去臘奇寒衾似鐵，連年薄熱甑生塵。疲甿憊矣可更病，我作此詩當感神。
題夫差廟 范成大
縱敵稽山禍已胎，垂涎上國更荒哉。不知養虎自遺患，只道求魚無後災。夢見梧桐生後圃，眼看麋鹿上高臺。千齡只有忠臣恨，化作濤江雪浪堆。
翻襪菴夜坐聞雨 范成大
閒門冷落靜無譁，小閣簾幃密自遮。日晚課程丹竈火，夜深光景佛燈花。人生寧有病連歲，身世略如僧在家。步屧尋春非老伴，任教風雨喚雷車。
睡起 范成大
憨憨與世共兒嬉，兀兀從人笑我癡。閒裏事忙晴晒藥，靜中機動夜爭棋。心情詩卷無佳句，時節梅花有好枝。熟睡覺來何所欠，氈根香軟飯流匙。
賞海棠三絕  其一 范成大
芳春隨分到貧家，兒女多情惜歲華。聊爲海棠修故事，去年燈燭去年花。
賞海棠三絕  其二 范成大
燭光花影兩相宜，占斷風光二月時。但得常如妃子醉，何妨獨欠少陵詩。
賞海棠三絕  其三 范成大
憶向宣華夜倚闌，花光妍煖月光寒。如今蹋颯嫌風露，且只銅瓶滿插看。
午窗遣興家人謀過石湖 范成大
雲日初收破柱雷，小窗坐穩興悠哉。燻爐花氣朝酲解，茶鼎松風午夢迴。謝客門闌風動竹，惜春時節雨肥梅。畫船破浪亦一快，聞道湖光如潑醅。
將至石湖道中書事 范成大
水綠鷗邊漲，天青雁外晴。柳堤隨草遠，麥隴带桑平。白道吳新郭，蒼煙越故城。稍聞鷄犬閙，僮僕想來迎。
三月十六日石湖書事三首  其一 范成大
春事日以闌，暑陰正清美。拖筇入林下，秀綠照衣袂。盧橘梅子黄，櫻桃桑椹紫。荷依浪花顫，筍破苔色起。風日收宿陰，物色有新意。鄰曲知我歸，爭來問何似。病惱今有無，加飯日能幾。掀髯謝父老，衰雪已如此。
三月十六日石湖書事三首  其二 范成大
種木二十年，手開南野荒。苒苒新歲月，依依舊林塘。汙萊擅下濕，岑蔚驕衆芳。菱母尚能瘦，竹孫如許長。憶初學圃時，刀笠冒風霜。今茲百不堪，裹帽人扶將。龍鍾數能來，猶勝兩相忘。
三月十六日石湖書事三首  其三 范成大
湖光明可鑑，山色浄如沐。閒心愜舊觀，愁眼快奇矚。依然北窗下，凝塵滿書簏。訪我烏皮几，拂我青氈褥。荒哉賦遠遊，幸甚遂初服。老紅餞餘春，衆綠自幽馥。好風吹晚晴，斜照入疎竹。兀坐胎息勻，不覺清夢熟。
或勸病中不宜數親文墨醫亦歸咎題四絕以自戒末篇又以解嘲  其一 范成大
作字腕中百斛，吟詩天外片心。習氣吹劍一吷，病軀垂堂千金。
或勸病中不宜數親文墨醫亦歸咎題四絕以自戒末篇又以解嘲  其二 范成大
意馬場中汗血，隙駒影裏心灰。吉蠲筆墨安用，付與蛛絲壁煤。
或勸病中不宜數親文墨醫亦歸咎題四絕以自戒末篇又以解嘲  其三 范成大
詩成徒能泣鬼，博塞未必亡羊。剛將妄言綺語，認作錦心繡腸。
或勸病中不宜數親文墨醫亦歸咎題四絕以自戒末篇又以解嘲  其四 范成大
師熸尚合餘燼，羹熱休吹冷虀。解酲縱無五斗，且復月攘一鷄。
送遂寧何道士自潭湘歸蜀  其一 范成大
塵埃波浪幾東西，歸去丹瓢挂杖藜。戊己爐中真造化，功成分我一刀圭。
送遂寧何道士自潭湘歸蜀  其二 范成大
書劍飄然席未溫，火雲撲地暑煙昏。山黄水濁湖南路，竹月荷風憶范村。
立秋二絕  其一 范成大
三伏熏蒸四大愁，暑中方信此生浮。歲華過半休惆悵，且對西風賀立秋。
立秋二絕  其二 范成大
折枝楸葉起園瓜，赤小如珠嚥井花。洗濯煩襟酬節物，安排笑口問生涯。
秋雷歎 范成大
立秋之雷損萬斛，吳儂記此占年穀。汰哉豐隆無藉在，政用此時鳴孛轆。向來夏旱連三月，吁嗟上訴聲滿屋。訟風未憖復占雷，助魃爲妖天更酷。我雖閒寂忝祠史，家請官供尚倉粟。塵甑貧交滿目前，卒歲將何救枵腹。但願吳儂言不驗，共割黄雲炊白玉。天人遠近叵戲論，禆竈安能尸禍福。
用漢中帥閻才元侍郎韻送樊子南西歸兼呈侍郎 范成大
萬里山巔與水涯，春風招看杏園花。向來科第直溷子，此去文章應滿家。休學遊仙窮越巂，且從知己控褒斜。南樓東望當思我，藥裹堆中兩鬢華。
書樊子南遊西山二記後 牡丹瓶 范成大
仙山草木鎖卿雲，不到花平不離塵。十丈牡丹如錦蓋，人間姚魏却爭春。
書樊子南遊西山二記後 大面 范成大
春晚娑羅百葉開，仙翁精舍長蓬萊。朝元未罷門深閉，不管人間有客來。
題天平壽老方丈 范成大
二十三年再入山，此山於我有前緣。時人不用憐衰病，天與丹房一線泉。
再遊天平有懷舊事且得卓菴之處呈壽老 范成大
訪舊光陰二十年，殘僧相對兩依然。木蘭已老無花發，石竹依前有麝眠。萬戶直須龜手藥，一龕何用買山錢。從今半座須分我，共說昏昏一覺禪。
重九日行營壽藏之地 范成大
家山隨處可行楸，荷鍤携壺似醉劉。縱有千年鐵門限，終須一箇土鏝頭。三輪世界猶灰劫，四大形骸强首丘。螻蟻烏鳶何厚薄，臨風拊掌菊花秋。
得壽藏於先隴之傍俯酬素願感慨交懷 范成大
密邇松楸地一隅，會心何必問青烏。亢宗雖愧鎮公子，沒世尚從先大夫。京兆漢阡賢問望，邢山鄭冢儉規模。家庭遺訓焄蒿在，不學邠卿畫古圖。
晚登木瀆小樓 范成大
萬象當樓黼繡張，闌干一士立蒼茫。雲堆不動山深碧，星出無多月淡黄。宿鳥盡時猶數點，歸鴻驚處更斜行。松陵政有鱸魚上，安得長竿坐釣航。
題秋鷺圖 范成大
昨夜新霜冷釣磯，綠荷消瘦碧蘆肥。一江秋色無人問，盡屬風標兩雪衣。
送蘇秀才歸永嘉  其一 范成大
再入庭闈再入山，偷閒百日了金丹。他年拔宅上升後，休道使親忘我難。
送蘇秀才歸永嘉  其二 范成大
大道凝神術養形，形神俱煉始功成。勸君觀妙還觀徼，先作頑仙地上行。
東宮壽詩 范成大
有赫題期盛，無疆嗣歷昌。中興歸濬哲，重慶啟元良。兩亥開基遠，三丁系統長。帝咨同物瑞，人卜降年祥。離日融雙照，乾天秉少陽。晨昏周內寢，詩禮舜巖廊。極右辰居煥，心前火德光。與齡偕聖父，德壽協虛皇。銅律風占兌，瑶山樂奏商。蓂芳鄰五位，菊色麗中央。視膳斑衣拱，傳觴玉契將。宸楓霜獻葉，仙桂月輸香。薰炷爭延祝，吟牋曷讚揚。形容仁與孝，步障有雲章。
送同年朱師古龍圖赴潼川 范成大
杏園耆舊如晨星，白頭相對眼故青。奉常禮樂照東蜀，十年清名留漢廷。蜀人減估天恩厚，高議清陰猶記否。邇來聞道更蠲除，此段始終君一手。歸見岷峨無愧詞，父老笑迎還歎咨。賈生未可去宣室，屯膏一州誰謂宜。魏闕江湖關出處，招頭不用催鳴櫓。遥知夢境尚京塵，啞咤滿船聞魯語。
題趙希遠案鷹圖 范成大
學射春山萬歲湖，牙門列騎卷平蕪。如今黄土原邊夢，猶識呼鷹嗾犬圖。
題米元暉吳興山水橫卷 范成大
道場山麓接何山，影落苕溪浸碧瀾。只欠荷花三十里，橛頭船上把漁竿。
圍田歎四絕  其一 范成大
萬夫陻水水乾源，障斷江湖極目天。秋潦灌河無洩處，眼看漂盡小家田。
圍田歎四絕  其二 范成大
山邊百畝古民田，田外新圍截半川。六七月間天不雨，若爲車水到山邊。
圍田歎四絕  其三 范成大
壑鄰罔利一家優，水旱無妨衆戶愁。浪說新收若干稅，不知逋失萬新收。
圍田歎四絕  其四 范成大
臺家水利有科條，膏潤千年廢一朝。安得能言兩黄鵠，爲君重唱復陂謠。
素羹 范成大
氈芋凝酥敵少城，土藷割玉勝南京。合和二物歸藜糝，新法儂家骨董羹。
夜雨 范成大
燭花垂穗伴空齋，心事如灰入壯懷。老倦更闌惟熟睡，任他疎雨滴空階。
野景 范成大
菰蒲聲裏荻花乾，鷺立江天水鏡寬。畫不能成詩不到，筆端無處著荒寒。
除夜地爐書事 范成大
節物閒門裏，人情老境中。雁聲凌急雨，燈影戰斜風。糟䤑新醅白，柴錐軟火紅。家人忺夜話，我已困蒙茸。
元日立春感歎有作二首  其一 范成大
元日兼春日，霜寒又雪寒。併煩傳菜手，同捧頌椒盤。疊膝稀穿履，扶頭懶正冠。五年如此度，寧得諱衰殘。
元日立春感歎有作二首  其二 范成大
元日兼春日，閒身是老身。行年申直戊，交運丑支辛。豈敢綦安佚，聊希刮鈍屯。童兒看書戶，把筆已如神。
古鼎作香爐 范成大
雲雷縈带古文章，子子孫孫永奉常。辛苦勒銘成底事，如今流落管燒香。
偶書 范成大
揑目華中影現身，有爲皆妄懶方真。已甘搰搰勤爲圃，休向滔滔苦問津。書至五千空拄腹，錢非十萬不通神。君看汗簡沉碑者，隨水隨風幾窖塵。
太上皇帝靈駕發引輓歌詞六首  其一 范成大
紹運鍾陽九，興王撫半千。斷鼇媧立極，翔鳳漢中天。宵旰三星紀，希夷十閏年。聲容彌宇宙，浯石不勝鎸。
太上皇帝靈駕發引輓歌詞六首  其二 范成大
自將吳津騎，誰嬰泰一鋒。旄頭連夜落，京觀隔江封。舞武三成備，書文九譯重。修攘遺策在，嗣聖續車攻。
太上皇帝靈駕發引輓歌詞六首  其三 范成大
簫勺妖氛靜，甄陶叶氣還。春回慈殿駕，天作祐陵山。開闢風雲慘，登平日月閒。艱難雖獨瘠，壽域徧人間。
太上皇帝靈駕發引輓歌詞六首  其四 范成大
傳聖家人禮，凝神象帝先。勳華今曆數，汾社古山川。衆父尊歸父，中天更有天。壽宮何所厭，亟上白雲仙。
太上皇帝靈駕發引輓歌詞六首  其五 范成大
帝業雖天廣，皇心本谷虛。神應游混沌，夢不返華胥。挍德難涯涘，銘功總緒餘。誰能言大道，第入四墳書。
太上皇帝靈駕發引輓歌詞六首  其六 范成大
文德堯新廟，威靈禹舊山。海門賓羽衛，地軸啟雲關。無路攀仙駕，當年拱聖顔。小臣衰疾淚，空望帝鄉潸。
別擬太上皇帝輓歌詞六首  其一 范成大
身濟投艱業，時乘撥亂機。荆榛荒帳殿，風雨頮戎衣。有日臨黄道，無星彗紫微。至今淮海上，猶詠六龍飛。
別擬太上皇帝輓歌詞六首  其二 范成大
大孝天孚佑，精誠敵可摧。龍輴遷座至，騩馭及泉回。永祐千章木，慈寧萬壽杯。古今無此事，絕德詔方來。
別擬太上皇帝輓歌詞六首  其三 范成大
斂福開皇極，儲祥握赤符。寇降千猰貐，胡拜兩單于。洗甲民安枕，垂衣國覆盂。有生何以報，壽域亙綿區。
別擬太上皇帝輓歌詞六首  其四 范成大
與子傳神器，承家得聖人。階庭天下養，壺嶠海中春。四葉斑衣樂，三加玉冊新。壽宮如帝所，何必上霄晨。
別擬太上皇帝輓歌詞六首  其五 范成大
舞羽修文後，投歌講藝時。天章雲漢麗，國典日星垂。麟絕仲尼筆，猿啼神禹碑。傷心河洛水，無處問龍龜。
別擬太上皇帝輓歌詞六首  其六 范成大
甫賀蠅傳赦，俄驚鶴馭風。首山銅鼎就，前殿玉巵空。日豈揮戈及，天無鍊石功。如何千萬壽，不待九齡終。
送許耀卿監丞同年赴靜江倅四絕  其一 范成大
南國春深雁欲回，湘江花浪一帆開。知君不爲驂鸞去，直爲淵明五斗來。
送許耀卿監丞同年赴靜江倅四絕  其二 范成大
羅带江流碧玉峰，舊游如夢一星終。煩披蘚石尋題字，定有人能記此翁。
送許耀卿監丞同年赴靜江倅四絕  其三 范成大
鴈塔交親比斷金，故人歲晚更情深。只今不隔同年面，想見青雲異日心。
送許耀卿監丞同年赴靜江倅四絕  其四 范成大
官塗真有上竿魚，玉筍翻乘別駕車。聞道留行有公論，從今日日看除書。
次韻虞子建見咍贖带作醮  其一 范成大
齋祠難著野衣冠，旋贖金章始見閒。台架塵侵毬路暗，花書墨漬笏頭斑。當年馹騎傳呼賜，此日村童拂拭還。若比前廳荒驛舍，見存猶可一開顔。
次韻虞子建見咍贖带作醮  其二 范成大
兒女傳觀省見稀，病身聊復借光輝。莫嫌憔悴沈腰瘦，且喜間關秦璧歸。不是典來還酒債，亦非將去換蓑衣。塵魚甑釜時相阨，微汝誰能爲解圍。
顔橋道中 范成大
村村籬落總新修，處處田疇盡有秋。一段農家好風景，稻堆高出屋山頭。
上沙舍舟 范成大
村北村南打稻聲，竹輿隨處款柴荆。斜陽倒景天如醉，明日山行更好晴。
宿閶門 范成大
五更潮落水鳴船，霜送新寒到枕邊。報道霧收紅日上，野翁猶蓋短篷眠。
携家石湖賞拒霜 范成大
水上晴雲綵蝀橫，許多蜂蝶趁船行。漁樵引入新花塢，兒女扶登小錦城。艷粉發粧朝日麗，濕紅浮影晚波清。誰知搖落霜林畔，一段韶光畫不成。
壽櫟東齋午坐 范成大
屋角靜突兀，雲氣低鴻濛。殘葉颭疎雨，孤花側淒風。北窗午睡起，一笑萬事空。無人共此意，莎階咽微蛩。
晚思 范成大
蘚牆莎砌響幽蟲，睡起繙書覺夢中。殘暑一窗風不動，秋陽入竹碎青紅。
壽櫟堂枕上 范成大
禪牀初著小山屏，夜久秋凉枕席清。繞鬢飛蚊妨好夢，卧聽簷雨入池聲。
宿妙庭觀次東坡舊韻  其一 范成大
桂殿吹笙夜不歸，蘇仙詩板挂空悲。世人舐鼎何須笑，猶勝先生夢石芝。
宿妙庭觀次東坡舊韻  其二 范成大
升降三田自有丹，浪尋盤鼎斫仙壇。扣門倦客惟思睡，容膝菴中一枕安。
餘杭初出陸 范成大
村媼羣觀笑老翁，宦途何處苦龍鍾。霜毛瘦骨猶千騎，少見行人似箇儂。
桐廬江中初打槳 范成大
二十年前鬢未斑，下灘歸路落潮乾。如今衰雪三千丈，却趁潮平再上灘。
釣臺 范成大
久矣心空客路埃，茲行端爲主恩來。杜陵詩是吾詩句，卧病豈登江上臺。
和豐驛 范成大
晚境惟於閉戶宜，出門惟有病相隨。四方雖是男兒志，莫忘柯山在莒時。
次韻龔養正病中見寄 范成大
衰翁掃軌欲垂車，怪子頹然也向隅。激水要令風在下，涸泉翻以沫相濡。瘠肥邈爾自秦越，勢利紛然皆耳餘。且復放船來話舊，不妨蓮葉卧看書。
題蜀果圖四首 木瓜 范成大
沈沈黛色濃，糝糝金沙絢。却笑宣州房，競作紅粧面。
題蜀果圖四首 櫻桃 范成大
火齊寶瓔珞，垂於綠繭絲。幽禽都未覺，和露折新枝。
題蜀果圖四首 石榴 范成大
日烘古錦囊，露浥紅瑪瑙。玉池嚥清肥，三彭跡如掃。
題蜀果圖四首 甘瓜 范成大
夏膚粗已皴，秋蔕熟將脫。不辭抱蔓歸，聊慰相如渴。
李粹伯侍御輓詞二首  其一 范成大
奕葉邯鄲後，乘驄第一人。交情多舊雨，到處有陽春。磊落功名意，摧頹夢幻身。黄壚高可隠，何地著經綸。
李粹伯侍御輓詞二首  其二 范成大
公昔參敷納，人期到辨章。珠光空月皎，玉氣忽虹藏。歲晚東方騎，生平北海觴。玳簪風雨散，幾客奠楸行。
次韻袁起巖提刑遊金焦二山二首  其一 范成大
二山巉絕照南州，俯看千檣總芥舟。日脚鎔金浮巨浸，波聲翻雪撼高丘。鍾聞兩岸詩無敵，口吸西江話已酬。別有英雄懷古意，他年擊楫誓中流。
次韻袁起巖提刑遊金焦二山二首  其二 范成大
憶曾歸自雪邊州，帆落中𤃩小繫舟。食蛤坐來期汗漫，駕鴻飛去揖浮丘。卧遊久矣無登覽，辱贈跫然有唱酬。寂寞東臯舒嘯後，爲君濡筆賦臨流。
次韻謝鄭少融尚書爲壽之作 范成大
交游稀似曉來星，歲月飄如水上萍。桂海宦情詩可紀，吳山別恨酒難平。我今以病爲欣戚，公合於時繫重輕。安得故人來話舊，碧空日日暮雲生。
鄭少融尚書初除端殿以書見及賦詩爲賀 范成大
敬老尊賢大政初，速郵響動報新除。即從光範開門館，先向文明直殿廬。後日沙堤新宰相，當年革履舊尚書。鋒車若向吳中路，應記南山有荷鋤。
書事三絕  其一 范成大
爨婢請淘酒米，園丁催算花錢。如許日生公事，誰云窮巷蕭然。
書事三絕  其二 范成大
日日處方候脈，時時推筴禳災。門外雖無車轍，醫生卜叟猶來。
書事三絕  其三 范成大
簡子約同湖棹，周郎許過田廬。碧雲日暮空合，多病故人遂疎。
親鄰招集强往便歸 范成大
樂天漸老欲謀歡，大似蒸砂不作團。已覺笙歌無煖熱，仍嫌風月太清寒。氣衰況復三而竭，心賞尤於四者難。却恐人嫌情太薄，聊將花作霧中看。
次韻袁起巖常熟道中三絕句  其一 范成大
小雨蕭寒破晚晴，疎疎密密滴簷聲。烏鴉盤舞黄雲亂，早與商量雪意生。
次韻袁起巖常熟道中三絕句  其二 范成大
仄徑難勝四牡騑，扁舟辛苦鑿冰歸。簡書鞅掌吟詩苦，并與東陽減带回。
次韻袁起巖常熟道中三絕句  其三 范成大
使君橫槊賦詩回，斷取天風海雨來。綵筆從今閒不得，雪花梅蕊一時開。
次韻袁起巖許浦按教水軍二絕句  其一 范成大
橫波組練試揚舲，風捲魚龍海欲凝。但得綈袍如挾纊，何妨鐵甲冷如冰。
次韻袁起巖許浦按教水軍二絕句  其二 范成大
戈船戰櫂疾如飛，莫遣潮沙澱海湄。草奏直須窮利病，奉身從此繫安危。
次韻起巖喜雪 范成大
吹成一雪便吹殘，風伯無端豈坐慳。夜報飛花平瓦壠，曉驚疎雨落簷間。休教凍解魚龍水，更待誠通虎豹關。准擬姑蘇臺上看，春前三度老青山。
枕上聞雪復作方以爲喜起巖再示新詩復次韻 范成大
三白何憂稼穡艱，天於玉粒未吾慳。不知夜色明空外，但覺朝寒到夢間。誰子騎馿吟灞上，何人跋馬客藍關。爭如睡熟蒲團上，靜聽饑鴉啄屋山。
起巖又送立春日再得雪詩亦次韻 范成大
十分佳景媚冬殘，好事天心不復慳。已遣梅花斜竹外，更飄瑞葉向人間。漁蓑晚色都堪畫，羌笛春光亦度關。想得東風來處路，白銀宮闕鎖三山。
同年楊廷秀秘監接伴北道道中走寄見懷之什次韻答之 范成大
昨遣長鬚迓詩老，人言已過閶門了。梅邊腸斷傍寒溪，詩老官忙應未知。何時真訪山中許，已辦竹深留客處。只恐歸程官更忙，天騶催上沙堤去。
曉枕聞雨 范成大
暗淡更殘景，低迷病酒懷。剔燈寒作伴，添被厚如埋。膽冷都無夢，心空却似齋。地爐煎粥沸，聽作雨鳴階。
雪意方濃復作雨 范成大
擬看飛花陣，翻成建水聲。雨吾寧不識，雪汝幾時成。三白從今卜，千倉待此盈。黄雲如有意，青女莫無情。
春朝早起 范成大
莫笑眠常早，還憐起不遲。穠香溫夜氣，小雨濕春姿。瘦比中年甚，寒惟病骨知。羨渠兒女健，繞屋探南枝。
詠懷自嘲 范成大
簷溜春猶凍，門扉晚未開。退閒驚客至，衰懶怕書來。日日教澆竹，朝朝遣探梅。園丁應竊笑，猶自說心灰。
早衰 范成大
早衰頭腦已冬烘，信拙心情似苦空。僚舊姓名多健忘，家人長短總佯聾。一窗煖日棋聲裏，四壁寒燈藥氣中。晚景只消如此過，不堪拈出教兒童。
習閒 范成大
習閒成懶懶成癡，六用都藏縮似龜。雪已許多猶不飲，梅今如此尚無詩。閒看貓暖眠氈褥，靜聽猧寒叫竹籬。寂寞無人同此意，時時惟有睡魔知。
一龕 范成大
一龕窄似鳥窠禪，世界悠悠任大千。與老有情冬後煖，去仙無幾日高眠。斫開竹後初三逕，忘却詩來又一年。破戒忽題無味句，劣能成字不成篇。
陰寒終日兀坐 范成大
東風微解綴簷冰，仍喜朝來井水清。臘淺得春全未煖，雪慳和雨最難晴。小窗日煖猶棋局，窮巷更深尚屐聲。莫把摧頹嫌暮景，且將閒散替勞生。
親戚小集 范成大
避濕違寒不出門，一冬未省正冠巾。月從雪後皆奇夜，天向梅邊有別春。秉燭登臨空語舊，擁爐情味莫懷新。榮華勢利輸人慣，贏得尊前現在身。
立春枕上 范成大
擇蔬翻餠閙殘更，兒女喧喧短夢驚。想得春風連夜到，東禪粥鼓忽分明。
睡覺 范成大
尋思斷夢半瞢騰，漸見天窗紙瓦明。宿鳥噪羣穿竹去，縣前猶自打殘更。
臘月村田樂府十首 冬舂行 范成大
臘中儲蓄百事利，第一先舂年計米。群呼步碓滿門庭，運杵成風雷動地。篩勻箕健無粞糠，百斛只費三日忙。齊頭圓潔箭子長，隔籮耀日雪生光。土倉瓦龕分蓋藏，不蠹不腐常新香。去年薄收飯不足，今年頓頓炊白玉。春耕有種夏有糧，接到明年秋刈熟。鄰叟來觀還歎嗟，貧人一飽不可賒。官租私債紛如麻，有米冬舂能幾家。
臘月村田樂府十首 燈市行 范成大
吳臺今古繁華地，偏愛元宵燈影戲。春前臘後天好晴，已向街頭作燈市。疊玉千絲似鬼工，剪羅萬眼人力窮。兩品爭新最先出，不待三五迎東風。兒郎種麥荷鋤倦，偷閒也向城中看。酒壚博簺雜歌呼，夜夜長如正月半。災傷不及什之三，歲寒民氣如春酣。儂家亦幸荒田少，始覺城中燈市好。
臘月村田樂府十首 祭竈詞 范成大
古傳臘月二十四，竈君朝天欲言事。雲車風馬小留連，家有盃盤豐典祀。豬頭爛熱雙魚鮮，豆沙甘鬆粉餌團。男兒酌獻女兒避，酹酒燒錢竈君喜。婢子鬭爭君莫聞，貓犬觸穢君莫嗔。送君醉飽登天門，杓長杓短勿復云，乞取利市歸來分。
臘月村田樂府十首 口數粥行 范成大
家家臘月二十五，淅米如珠和豆煮。大杓轑鐺分口數，疫鬼聞香走無處。鎪薑屑桂澆蔗糖，滑甘無比勝黄粱。全家團欒罷晚飯，在遠行人亦留分。褓中孩子强教嘗，餘波徧沾獲與臧。新元叶氣調玉燭，天行已過來萬福。物無疵癘年穀熟，長向臘殘分豆粥。
臘月村田樂府十首 爆竹行 范成大
歲朝爆竹傳自昔，吳儂政用前五日。食殘豆粥埽罷塵，截筒五尺煨以薪。節間汗流火力透，健僕取將仍疾走。兒童却立避其鋒，當階擊地雷霆吼。一聲兩聲百鬼驚，三聲四聲鬼巢傾。十聲百聲神道寧，八方上下皆和平。却拾焦頭疊牀底，猶有餘威可驅癘。屏除藥裹添酒杯，晝日嬉遊夜濃睡。
臘月村田樂府十首 燒火盆行 范成大
春前五日初更後，排門然火如晴晝。大家薪乾勝豆䕸，小家带葉燒生柴。青煙滿城天半白，棲鳥驚啼飛格磔。兒孫圍坐犬鷄忙，鄰曲歡笑遥相望。黄宮氣應纔兩月，歲陰猶驕風栗烈。將迎陽艷作好春，政要火盆生煖熱。
臘月村田樂府十首 照田蠶行 范成大
鄉村臘月二十五，長竿然炬照南畝。近似雲開森列星，遠如風起飄流螢。今春雨雹繭絲少，秋日雷鳴稻堆小。儂家今夜火最明，的知新歲田蠶好。夜闌風焰西復東，此占最吉餘難同。不惟桑賤穀芃芃，仍更苧麻無節菜無蟲。
臘月村田樂府十首 分歲詞 范成大
質明奉祠今古同，吳儂用昏蓋土風。禮成廢徹夜未艾，飲福之餘即分歲。地爐火軟蒼朮香，飣盤果餌如蜂房。就中脆餳專節物，四座齒頰鏘冰霜。小兒但喜新年至，頭角長成添意氣。老翁把盃心茫然，增年翻是減吾年。荆釵勸酒仍祝願，但願尊前且强健。君看今歲舊交親，大有人無此盃分。老翁飲罷笑撚鬚，明朝重來醉屠蘇。
臘月村田樂府十首 賣癡獃詞 范成大
除夕更闌人不睡，厭禳鈍滯迎新歲。小兒呼叫走長街，云有癡獃召人買。二物於人誰獨無，就中吳儂仍有餘。巷南巷北賣不得，相逢大笑相捓揄。櫟翁塊坐重簾下，獨要買添令問價。兒云翁買不須錢，奉賒癡獃千百年。
臘月村田樂府十首 打灰堆詞 范成大
除夜將闌曉星爛，糞掃堆頭打如願。杖敲灰起飛撲籬，不嫌灰涴新節衣。老媼當前再三祝，只要我家長富足。輕舟作商重船歸，大牸引犢鷄哺兒。野繭可繅麥兩岐，短衲換著長衫衣。當年婢子挽不住，有耳猶能聞我語。但如我願不汝呼，一任汝歸彭蠡湖。
自嘲二絕  其一 范成大
終日嘵嘵漫說空，觸來依舊與爭鋒。登時覺悟忙收拾，已是闍黎飯後鐘。
自嘲二絕  其二 范成大
惡聲惡色橫相干，覿面須臾萬箭攢。有客癡聾都不動，方知我被見聞漫。
海棠欲開雨作 范成大
春睡花枝醉夢回，安排銀燭照粧臺。蒼茫不解東風意，政用此時吹雨來。
雨再作政妨海棠 范成大
漂紅濕紫滿莓苔，潑墨濃雲尚送雷。風雨豈無他日再，何須隨却海棠來。
蠻觸 范成大
蠻觸紛拏室未虛，心知懲忿欠工夫。腹須空洞方容物，事過清凉已喪吾。萬仞我山高不極，一團心火蔓難圖。從今立示寒灰觀，笑看蒼黄走鄭巫。
偶然 范成大
偶然寸木壓岑樓，且放渠儂出一頭。鯨漫橫江無奈螘，鵬雖運海不如鳩。躬當自厚人何責，世已相違我莫求。石火光中爭底事，寬顔收拾付東流。
曉泊橫塘 范成大
短夢難成却易驚，披衣起潄玉池清。遥知中夜南風轉，洶洶前村草市聲。
次韻袁起巖瑞麥此麥兩岐山黄熟其間又出一青枝亦已秀實傳記所未載也 范成大
民和神福固其宜，況有仁先四者施。吳稻即看收再熟，周牟先已秀雙岐。蕙風半老黄金穗，梅雨重春綠玉枝。樂不可支聊發詠，田間日日是芳時。
次韻袁起巖甘雨即日應祈 范成大
天遣賢侯惠此州，隨車一雨緩千憂。藥寮坐看雲穿屋，蓮棹歸將葉蓋頭。三伏凉來那易得，百年飽外更何求。合詞但祝爲霖手，早侍薰絃十二旒。
劉德修少卿避暑惠山因便寄贈 范成大
鳴鳳朝陽尺五天，匆匆忽過白鷗邊。遥憐海內無雙士，獨酌人間第二泉。決去君今身似葉，贈行誰有筆如椽。老夫但祝重相見，未擬消魂賦黯然。
幽棲 范成大
幽棲先自懶衣裳，秋暑薰肌汗似漿。對客緒言多勉强，謀家生事總荒唐。蚤眠不待星當戶，晚飯常占日半牆。莫道閒中無外慕，朝朝屈指望新凉。
園林 范成大
園林隨分有清凉，走徧人間夢幾場。鐵硯磨成雙鬢雪，桑弧射得一繩麻。光陰畫紙爲棋局，事業看題檢藥囊。受用切身如此爾，莫於身外更乾忙。
七月十八日濃霧作雨不成 范成大
曉霧障朝暉，日脚戰未透。儻然成一雨，亦足洗塵瞀。江南富秋暑，老穉呻永晝。田間翻畏凉，能粃嘉穀秀。昨朝東有虹，光彩照高柳。占云天掠剩，政恐耗升斗。陽光趣堅實，乘除或相捄。臞儒雖病暍，且復忍汙垢。
戲贈勤長老 范成大
從君揮麈演金乘，我已無心纏葛藤。第一圓通三鼓夢，大千世界一窗燈。罷參柏子庭前意，權作梅花樹下僧。飯飽閒行復閒坐，人間有味是無能。
次韻袁起巖送示郡沼雙蓮圖 范成大
珠淵玉水折方員，湧出雙蓮照酒邊。壓倒小湖三級草，增光後沼兩重蓮。苕華名字元相羣，桃葉根株本自連。好把吳歈翻楚些，楊荷新曲勝當年。
次王正之提刑韻謝袁起巖知府送末利二檻  其一 范成大
千里移根自海隅，風颿破浪走天吳。散花忽到毘耶室，似欲橫機試病夫。
次王正之提刑韻謝袁起巖知府送末利二檻  其二 范成大
燕寢香中暑氣清，更煩雲鬢插瓊英。明妝暗麝俱傾國，莫與礬仙品弟兄。
再賦末利二絕  其一 范成大
薰蒸沉水意微茫，全樹飛來爛熳香。休向寒鴉看日景，袛今飛燕侍昭陽。
再賦末利二絕  其二 范成大
憶曾把酒泛湘灕，末利毬邊擘荔枝。一笑相逢雙玉樹，花香如夢鬢如絲。
再賦郡沼雙蓮三絕  其一 范成大
館娃魂散碧雲沉，化作雙葩寄恨深。千載不償連理願，一枝空有合歡心。
再賦郡沼雙蓮三絕  其二 范成大
池光闌檻倚斜暉，把酒看花醉不歸。但許鴛鴦相對浴，休驚翡翠一雙飛。
再賦郡沼雙蓮三絕  其三 范成大
兩岐秀罷已蒿萊，春意還從菡萏回。不是使君和氣勝，此花應向別人開。
范村午坐 范成大
好風入修篁，槁葉舞而墮。斷續一蛩吟，高下雙蝶過。凍樾午陰圓，靜極成癡坐。老便几杖供，慵廢誦弦課。蒲團軟易煖，困來百骸惰。四傍無人聲，誰驚短夢破。
讀白傅洛中老病後詩戲書 范成大
樂天號達道，晚境猶作惡。陶寫頼歌酒，意象頗沉著。謂言老將至，不飲何時樂。未能忘煖熱，要是怕冷落。我老乃多戒，頗似僧律縛。閒心灰不然，壯氣鼓難作。豈惟背聲塵，亦自屏杯酌。日課數行書，生經一囊藥。若使白公見，應譏太蕭索。當否竟如何，我友試商略。
秋夕不能佳眠 范成大
晝坐既催頹，夜卧亦展轉。檢校百骸間，無一得安穩。四大元假合，解散會歸盡。何煩造化兒，前期苦相窘。咄咄方書空，忽發一笑囅。都緣有我相，浪把此身認。於中有安否，隨即生喜慍。蟬聲耳根響，蠅趐目中暈。無明徧大千，祇自植愁本。化兒安在哉，作詩謝不敏。
王正之提刑見和末利小詩甚工今日末利漸過木犀正開復用韻奉呈二絕  其一 范成大
南花宜夏不禁凉，猶繞珍叢覓舊香。留得典刑傳菊圃，別篘新酒待重陽。
王正之提刑見和末利小詩甚工今日末利漸過木犀正開復用韻奉呈二絕  其二 范成大
末利吟餘又木犀，碧瑶葉底露金支。從今日日須搜句，莫遣硯池生網絲。
復用韻記昨日坐中劇談及趙家琵琶之妙呈王正之提刑二絕  其一 范成大
病來六結總龜藏，不用濃薰戒定香。花下酒邊非我事，但餘消瘦是東陽。
復用韻記昨日坐中劇談及趙家琵琶之妙呈王正之提刑二絕  其二 范成大
曹穆新聲和者稀，如今妙手屬天支。轉關濩索都傳得，想見飛凰舞綠絲。
再題白傅詩 范成大
香山歲晚惜芳辰，索酒尋花一笑欣。列子御風猶有待，鄒生吹律强生春。若將外物關舒慘，直恐中塗混主賓。此老故應深解此，逢場聊戲眼前人。
石湖中秋二十韻十二年前嘗與工部兄及賓客爲此遊今有隔世者感今懷舊而作 范成大
野外行吾意，城中寄却愁。半秋三夜月，千古五湖舟。湧地金芒發，行天玉鏡流。珠星沉不現，銀漢黯如收。高浪連三境，長風近十洲。水天雙對鏡，身世一浮漚。迥白包元氣，空明慰病眸。只憐心浩蕩，不管鬢颼飀。放棹真狂矣，關門有此不。四并非易事，一笑亦難謀。急管參漁笛，清歌間棹謳。逢迎成邂逅，嘯咏勸綢繆。女擷蘋花獻，妻傾竹葉酬。今宵如不飲，何處可忘憂。憶昔誰同賞，于今歲恰周。陟岡睽魯衛，伐木愴應劉。獨歎靈光在，能追汗漫遊。大都緣未盡，豈是病都瘳。縱意褰篷席，輕生倚柁樓。節宣誠小爽，猶勝賦悲秋。
中秋後兩日自上沙回聞千巖觀下巖桂盛開復檥石湖留賞一日賦兩絕  其一 范成大
金粟枝頭一夜開，故應全得小詩催。籃輿緩緩隨兒女，引入天香洞裏來。
中秋後兩日自上沙回聞千巖觀下巖桂盛開復檥石湖留賞一日賦兩絕  其二 范成大
千巖觀下碧瑶林，歲晚青青共此心。隠士歸兮花未老，每年來把一杯深。
有會而作 范成大
拙是天資懶是真，本來何用戒香薰。强陽氣盡冥恩怨，杜德機深泯見聞。念動即時漂鬼國，心空隨處走魔軍。室中已自空諸有，休負天機與地文。
戲題無常鐘二絕  其一 范成大
著衫脫袴兩浮休，切莫隨渠認路頭。三尺蒲牢關底事，尋聲接響大悠悠。
戲題無常鐘二絕  其二 范成大
合成四大散成空，草木經春便有冬。生滅去來相對代，爲君題作有常鐘。
自箴  其一 范成大
有對易成畛域，無情那有從違。癡人妄認逆境，平地自生鐵圍。
自箴  其二 范成大
白傅病猶牽愛，晁公老未斷嗔。莫問是情是性，但參無我無人。
自箴  其三 范成大
俗物汩陳大好，家奴倒迕何誅。泡幻初無典要，光陰況已桑榆。
題畢少董繙經圖 范成大
絳帳胡沙暗，青編古意深。誰知洛下詠，中有越人吟。
次韻袁起巖喜雨 范成大
使君精禱動仙靈，月御俄從畢噣經。昨夜雲頭隨皂蓋，今朝雨脚挂青冥。池光拍岸浮州宅，湖面粘天漲洞庭。賸采吳歈歌歲事，傳歸擊壤調中聽。
再次喜雨詩韻以表隨車之應 范成大
仙篆驅龍效水靈，佛螺吹梵演雲經。何煩礎汗生蒸潤，便借爐薰作晦冥。一念故應周法界，萬神元不隔明庭。昌時圭璧形聲應，不似周時莫我聽。
三次喜雨詩韻少伸嘉頌 范成大
嚮非賢牧政通靈，幾負松陵耒耜經。天籟侵晨占少女，雨師連夜檄玄冥。作霖豈必求商野，召見誰能右漢庭。聞有追鋒傳好語，從今側耳爲君聽。
府公錄示和提幹喜雨之作輒次元韻 范成大
雨挾潮痕漲具區，流渠決決繞幽居。荷鋤日課都忘倦，抱甕天機本不疎。且喜水平昌谷稻，莫教雷假介休車。老翁飽外還多事，更把林間種樹書。
雨後田舍書事再用前韻 范成大
村村畦圃藝新區，處處田廬葺舊居。熟透晚梅紅的皪，展開新籜翠扶疎。向來矜寡猶遺秉，此去汙邪又滿車。誰解續經如魯史，爲將連歲有年書。
放下菴即事三絕  其一 范成大
無風香篆吐長絲，書架凝塵不下帷。鳥雀聲和晴日暖，午窗捫蝨坐多時。
放下菴即事三絕  其二 范成大
病後天魔不戰降，夢中千頃白鷗江。心空境寂聲塵盡，却愛秋蠅撲紙窗。
放下菴即事三絕  其三 范成大
閉門幽僻斷經過，靜極兼無雀可羅。林下故人知幾箇，就中老子得閒多。
寄題西湖并送浄慈顯老三絕  其一 范成大
南北高峰舊往還，芒鞋踏徧兩山間。近來却被官身累，三過西湖不見山。
寄題西湖并送浄慈顯老三絕  其二 范成大
膏肓泉石痼煙霞，半世遊山不著家。老入蒲團三昧定，坐看穿膝長蘆芽。
寄題西湖并送浄慈顯老三絕  其三 范成大
中秋月了又黄花，卯後新醅午後茶。別沒工夫譚不二，文殊休更問毘耶。
題藥簏 范成大
合成四大本非真，便有千般病染身。地火水風都散後，不知染病是何人。
浄慈顯老爲衆行化且示近所寫真戲題五絕就作畫贊  其一 范成大
孤雲野鶴本無求，剛被差充粥飯頭。擔負一𥰭牙齒債，鐘鳴鼓響幾時休。
浄慈顯老爲衆行化且示近所寫真戲題五絕就作畫贊  其二 范成大
冒雪敲冰乞米迴，齋堂如海鉢單開。衆中若有知恩者，一粒何曾咬破來。
浄慈顯老爲衆行化且示近所寫真戲題五絕就作畫贊  其三 范成大
千里驅馳出爲人，顔容消瘦老於真。食輪轉後無餘事，莫學諸方轉法輪。
浄慈顯老爲衆行化且示近所寫真戲題五絕就作畫贊  其四 范成大
何時平地起浮圖，化得冬糧但付厨。推倒禪牀并拄杖，饑來喫飯看西湖。
浄慈顯老爲衆行化且示近所寫真戲題五絕就作畫贊  其五 范成大
殿中泥佛已丹青，堂上禪師也畫成。笑我形骸枯木樣，無禪無佛太粗生。
老態 范成大
浮生自有老規模，寒燠隨宜不用拘。未盡九秋先挾纊，猶賒十月已開爐。一心定後冥欣厭，四大安時適慘舒。若使强追年少樂，直成赤手縛於菟。
憶昔 范成大
鉛刀曾齒莫邪銛，遊倦歸歟雪滿髯。柳带受風元不結，荷盤承露竟無黏。逢場皷笛如灰冷，送老虀鹽似蜜甜。留得本來真面目，行藏何假問龜占。
梅林先生夫人徐氏輓詞二首  其一 范成大
擇對鳴珂里，宜家駟馬門。肅雍成孝敬，燕喜助平反。閲世彌三壽，還鄉忽九原。松風搖草露，愁絕後堂萱。
梅林先生夫人徐氏輓詞二首  其二 范成大
昔簉鯉庭後，嘗瞻林下風。一從隨地遠，五度閲星終。教載恩勤在，驚呼夢幻空。送車知幾兩，獨欠舊孤童。
胡長文給事輓詞三首  其一 范成大
結綬參高妙，垂紳侍邃清。紫荷青瑣闥，玉帳錦官城。行矣超龜列，終然鬰驥程。寂寥經濟事，遺恨入銘旌。
胡長文給事輓詞三首  其二 范成大
許國心如日，還家鬢未星。四并供燕喜，萬事付攖寧。東牖樽猶湛，南園醉不醒。淒凉招隠路，苔蝕履綦青。
胡長文給事輓詞三首  其三 范成大
姻館交情厚，官聯事契長。鳴珂朝並轡，秉獨夜傳觴。何意塘蒲晚，翻哦薤露章。羸軀如可强，慟哭踞湖岡。
次韻王正之提刑大卿病中見寄之韻正之得請歸四明并以餞行 范成大
名卿緒前輩，風格如玉山。纍纍培塿中，見此高孱顔。攬轡忽思歸，無人解縻賢。飄颻駕柴車，浮雲視朱丹。向來小病惱，體力今已安。胡爲犯風雪，江湖行路難。呼酒煖征衫，寧計斗十千。倡酬悔不數，長懷悲短緣。離合固常事，匆忙增惘然。浩蕩海山春，登臨想臞仙。笑我守荒徑，老繭深裹纏。擬題憶鄞句，思咽冰下泉。遲公寄新作，使我頭風痊。
戲題趙從善兩畫軸三首  其一 范成大
一枝香杏一枝梅，各占東風挂玉釵。居士石腸都似夢，王孫心眼怎安排。
戲題趙從善兩畫軸三首  其二 范成大
無笑無言兩斷魂，一杯誰爲煖霜寒。情知別有真真在，試與千呼萬喚看。
戲題趙從善兩畫軸三首  其三 范成大
搔頭珠重步微搖，約臂金寒束未牢。要見低鬟揎玉腕，更須斜抱紫檀槽。
枕上六言二首  其一 范成大
寒更寂歷向曉，短夢參差屢驚。鷄鳴似喚我醒，犬吠知有人行。
枕上六言二首  其二 范成大
獨眠被出圭角，晏起帳承隙光。一老綢繆牖戶，幾人顛倒衣裳。
喜收知舊書復畏答書二絕  其一 范成大
故人寥落似晨星，珍重書來問死生。筆意不如當日健，鬢邊應也雪千莖。
喜收知舊書復畏答書二絕  其二 范成大
强裁尺素答相思，兩目眵昏腕力疲。牽率老夫令至此，門前猶說報書遲。
簡畢叔滋覓牡丹 范成大
冷落韶光穀雨寒，一年孤負倚闌干。欲知春色偏濃處，須向香風逕裏看。
再賦簡養正 范成大
南北梅枝噤雪寒，玉梨皴雨淚闌干。一年春色摧殘盡，更覓姚黄魏紫看。
春日覽鏡有感 范成大
習氣不解老，壯心故嵯峨。忽與鄉曲齒，方驚年許多。有眼不自見，尚謂朱顔酡。今朝鏡中逢，惟悴如枯荷。形骸既遷變，歲華復蹉跎。悟此吁已晚，既悟當若何。烏兔兩惡劇，不滿一笑呵。但淬割愁劍，何須揮日戈。兒童競佳節，呼喚儛且歌。我亦興不淺，健起相婆娑。
故太夫人章氏輓詞二首  其一 范成大
洵美相門裔，有齊邦媛賢。藻蘋南澗下，萱竹北堂前。孝敬三從謹，哀榮五福全。松銘諸健筆，題作晉陵阡。
故太夫人章氏輓詞二首  其二 范成大
積慶今如許，生兒得寧馨。軻親躬授教，韋子世傳經。壽斝明卿月，安輿拱使星。市橋何處在，夢斷一溪青。
舅母太夫人方氏輓詞三首  其一 范成大
四德儀邦族，三遷奠里門。姑寧憂疾痛，子自樂平反。夏枕方供扇，薰堂甫種萱。那知秋暑退，無復御輕軒。
舅母太夫人方氏輓詞三首  其二 范成大
門戶傳清白，階庭侍紫青。百年歌燕喜，五福用康寧。訣籙嘗觀妙，旒旌謾勒銘。神遊定超絕，何必訊泉扃。
舅母太夫人方氏輓詞三首  其三 范成大
我願延陵道，幾如渭水陽。適傳杯泛影，何意隙沉光。擬補蘭陔雅，翻吟薤露章。支離妨執紼，雨泣望楸行。
壽櫟堂前小山峰凌霄花盛開葱蒨如畫因名之曰凌霄峰  其一 范成大
天風搖曳寶花垂，花下仙人住翠微。一夜新枝香焙煖，旋薰金縷綠羅衣。
壽櫟堂前小山峰凌霄花盛開葱蒨如畫因名之曰凌霄峰  其二 范成大
山容花意各翔空，題作凌霄第一峰。門外輪蹄塵撲地，呼來借與一枝筇。
代兒童作立春貼門詩三首  其一 范成大
剪綵宜春勝，泥金祝壽幡。雪梅同雪鬢，相對兩淩寒。
代兒童作立春貼門詩三首  其二 范成大
綠野添花逕，青春引杖藜。家人行樂處，雙勸玉東西。
代兒童作立春貼門詩三首  其三 范成大
盛族推山長，修齡號櫟翁。屏花春不老，日日是東風。
代兒童作端午貼門詩三首  其一 范成大
畫閤圍香裏，明窗宴坐中。兵符不須篆，丹轉藥爐紅。
代兒童作端午貼門詩三首  其二 范成大
管領神仙侶，追陪山長家。往來惟意適，歌舞對年華。
代兒童作端午貼門詩三首  其三 范成大
黍筒小費名田課，昌歜多浮樂聖杯。笑倩艾人看外戶，北窗深處詠歸來。
重陽不見菊二絕  其一 范成大
節物今年事事遲，小春全未到東籬。可憐短髮空欹帽，欠了黄花一兩枝。
重陽不見菊二絕  其二 范成大
冷蕊蕭疎蝶懶飛，商量何日是花時。重陽過後開無害，只恐先生不賦詩。
古風送南卿 范成大
廬阜有佳人，顔色皦冰玉。不能時世粧，蕭然古冠服。紛紜倚市門，組麗眩紅綠。妖歌促艷舞，飛上黄金屋。安知乘鸞侶，流落墮空谷。風泉入環珮，月露作膏馥。粱肉豈不珍，瀹雪煮黄獨。聊用慰朝饑，歲寒膚起粟。綺叢三尺塵，無路到松竹。誰能撫孤桐，爲奏招隠曲。
偶至東堂 范成大
岸幘蕭騷雪滿簪，一閒真是直千金。歸來栗里多情話，病後香山少醉吟。久坐蒲團蕉葉放，閒拖藜杖蘚花深。饑時喫飯慵時睡，何暇將心更覓心。
李郎中輓詞二首  其一 范成大
劇郡思賢牧，名曹失望郎。六參能幾日，兩鬢未全霜。霅水新阡遠，桐川舊隠荒。絕憐垂白母，淚血獨還鄉。
李郎中輓詞二首  其二 范成大
憶昔單車使，惟君勇輔行。馬隤招共載，羝乳約同盟。老去長懷舊，悲來遽隔生。故人凋落盡，衰涕不勝橫。
謝江東漕楊廷秀祕監送江東集并索近詩二首  其一 范成大
遠道悠悠日暮雲，愁眉今日爲君軒。殘燈獨照江東集，短夢相尋白下門。即事想多梅蕊句，有誰堪共桂花樽。斯文頼有斯人在，會合何時得細論。
謝江東漕楊廷秀祕監送江東集并索近詩二首  其二 范成大
禿翁衰雪涕垂頤，仿佛三生懶散師。浹髓淪膚都是病，傾囷倒廩更無詩。笑看筆格網絲徧，閒數窗櫺花影移。事業光陰今若此，故人休說舊襟期。
霜後紀園中草木十二絕  其一 范成大
菊老芙蓉退，化工少均逸。蚤晚梅花動，從此無閒日。
霜後紀園中草木十二絕  其二 范成大
遮藏末利檻，纏裹芭蕉身。我亦入室處，忍寒待陽春。
霜後紀園中草木十二絕  其三 范成大
製芰亦不急，縕袍堪禦冬。從渠抱枝槁，摵摵鳴霜風。
霜後紀園中草木十二絕  其四 范成大
種葵如種麥，隔歲已下子。僅成一榦花，浪備四時氣。
霜後紀園中草木十二絕  其五 范成大
棠梨芳意多，頗惜歲晼晚。殷勤小春花，特地慰愁眼。
霜後紀園中草木十二絕  其六 范成大
牡丹初翦時，已具新花眼。代謝不容髮，笑殺鐵門限。
霜後紀園中草木十二絕  其七 范成大
客從揚州來，遺我揚州花。筠籠貯枯枿，明年擅春華。
霜後紀園中草木十二絕  其八 范成大
風倒酴醿架，長條頭搶地。趁渠未萌芽，政可相料理。
霜後紀園中草木十二絕  其九 范成大
清霜染柿葉，荒園有佳趣。留連伴歲晚，莫作流紅去。
霜後紀園中草木十二絕  其一○ 范成大
真珠綴玉船，梧子炒可供。莫嫌能墮髮，老夫頭已童。
霜後紀園中草木十二絕  其一一 范成大
桃能驅不祥，霜後葉鋪地。抱枝崑崙奴，猶解禦魑魅。
霜後紀園中草木十二絕  其一二 范成大
門冬如佳隸，長年護階除。生兒乃不凡，磊落玻璃珠。
以狨坐覆蒲龕中 范成大
蠹蝕塵昏度幾年，蒙茸依舊軟如綿。且來助煖烏皮几，莫憶衝寒紫繡韉。
再到虎丘 范成大
不過溪橋又兩年，偶隨筇竹訪幽禪。有緣再踏雲巖路，無處重尋石井泉。擬輟半山分座住，先携一枕借牀眠。覺來飽喫紅蓮飯，正是塘東稻熟天。
虎丘六絕句 點頭石 范成大
當年揮麈講何經，賺得堅頑側耳聽。我自吟詩無法說，石頭莫作定盤星。
虎丘六絕句 千人坐 范成大
聽經人散蘚花深，千古誰能更賞音。只好岸巾披鶴氅，風清月白坐彈琴。
虎丘六絕句 白蓮池 范成大
碧泓白石偃樛枝，愛水嫌風老更低。潭影中間龍影卧，一山好處沒人題。
虎丘六絕句 劍池 范成大
石罅泓渟劍氣潛，誰將樓閣苦莊嚴。只知煖熱遊人眼，不道蒼藤翠木嫌。
虎丘六絕句 致爽閣 范成大
碧嶂橫陳似斷鼇，畫闌相對兩雄豪。東軒只有雲千頃，不似西山爽氣高。
虎丘六絕句 方丈南窗 范成大
鼓板鐘魚徹曉喧，誰云方外事蕭然。窗間日暮寒煙重，未到齋時我正眠。
雪寒圍爐小集 范成大
席簾紙閣護香濃，說有談空愛燭紅。高飣羶根澆杏酪，旋融雪汁煮松風。康年氣象冬三白，浮世功名酒一中。無事閉門渠易得，何人躡屐響牆東。
白玉樓步虛詞六首  其一 范成大
珠霄境，却似化人宮。梵氣彌羅融萬象，玉樓十二倚清空，一片寶光中。
白玉樓步虛詞六首  其二 范成大
浮黎路，依約太微間。雪色寶階千萬丈，人間遥作白虹看，幢節度高寒。
白玉樓步虛詞六首  其三 范成大
罡風起，背負玉虛廷。九素煙中寒一色，扶闌四面是青冥，環拱萬珠星。
白玉樓步虛詞六首  其四 范成大
流鈴響，龍馭籋雲來。夾道騫華籠綵仗，紅雲扶輅輾天街，迎駕鶴毰毸。
白玉樓步虛詞六首  其五 范成大
鈞天奏，流韻滿空明。琪樹玲瓏珠網碎，仙風吹作步虛聲，相和八鸞鳴。
白玉樓步虛詞六首  其六 范成大
樓闌外，輦道插非煙。閒上鬰蕭臺上看，空歌來自始青天，揚袂揖飛仙。
送趙從善少卿將漕淮東 范成大
玉筍風標右漢廷，起家聊直使車星。古來將相多頭黑，此去功名尚鬢青。披草兩年南北巷，折梅明日短長亭。門前車轍從今少，寂寞柴荆且暫扃。
范村雪後 范成大
習氣猶餘燼，鍾情未濕灰。忍寒貪看雪，諱老强尋梅。熨貼愁眉展，勾般笑口開。直疑身健在，時有句飛來。
寒夜觀雪 范成大
靜極孤鴻響，寒疑萬籟喑。眼花燈下字，髭斷雪中吟。頗似償前債，非關惜寸陰。可憐蝴蝶夢，翩作蠹書蟫。
瓶花二首  其一 范成大
水仙携蠟梅，來作散花雨。但驚醉夢醒，不辨香來處。
瓶花二首  其二 范成大
小梅未可折，不折惜空回。擁鼻撚一枝，也道探春來。
瑞香三首  其一 范成大
小檻移秀色，端來媚禪房。道人不解飲，醺然醉天香。
瑞香三首  其二 范成大
紫雲蹙繡被，團欒覆衣篝。濃薰百和韵，香極却成愁。
瑞香三首  其三 范成大
一叢三百朶，細細拆濃檀。簾幕護花氣，不知窗外寒。
廛居久不見山或勸作小樓以助登覽又力不能辦今年益衰此興亦闌矣 范成大
結廬占城市，初豈卜云吉。謁醫并治庖，二事便衰疾。乘除徐自笑，翻覺此計失。經年不見山，無異處暗室。平生痼煙霞，歲晚成俗物。安得百尺樓，屋上高突兀。列岫擁青來，爽氣助佔畢。嘗試與匠謀，工費蝟毛出。俸餘强弩末，家事空囊澀。經營十年餘，高興竟蕭瑟。人生不如意，十事常六七。身今況遲暮，長算屈短日。縱成此段奇，髮白何由漆。且學商山翁，彎跧蟄霜橘。
愛雪歌 范成大
平生愛雪如子猷，江湖乘興常泛舟。長篙斲冰陰火迸，玉板破碎凝不流。淙琤大響出船底，兩舷戛擊鏘鳴球。棹夫披蓑舞白鳳，灘子挽繂拖素虬。四開篷窗愛清供，風卷花絮飛來稠。飄飄著衣寶唾住，片片入酒春酥浮。醉中榜入玉煙去，耳熱不管寒颼颼。大千空濛到何許，日暮未肯回船頭。夜深凍合隨處泊，歌呼達曉魚龍愁。明朝掬雪頮且潄，揮毫落紙雲煙遒。新詩往往成故事，至今句法留滄洲。推遷華年絃柱換，俛仰歸鬢塘蒲秋。曉衾聞雪亦健起，徑欲一棹追昔遊。氈衫肨肛束渾脫，絮帽匼匝蒙兜鍪。十步出門九步坐，兒女遮說相苛留。謂言此是少年事，歲晚牖戶當綢繆。萬景無窮鼎鼎至，百年有限垂垂休。夢隨落鴈墮沙嘴，愁對饑鴟蹲瓦溝。重尋勝踐可復許，且挹清寒揩病眸。須臾未遽妨性命，呼童盡捲風簾鈎。
牆外賣藥者九年無一日不過吟唱之聲甚適雪中呼問之家有十口一日不出即饑寒矣 范成大
十口啼號責望深，寧容安穩坐氈針。長鳴大咤欺風雪，不是甘心是苦心。
大雪送炭與芥隠 范成大
無因同撥地爐灰，想見柴荆晚未開。不是雪中須送炭，聊裝風景要詩來。
雪後苦寒 范成大
旋融簷滴凍琅玕，風力如刀刮面寒。雪陣攪空風却軟，天公知我倚闌干。
新歲書懷 范成大
門閴知閒好，窗晴與睡宜。歲華書戶筆，年例探梅詩。看長棋三著，量添飯兩匙。豁除身外事，未是苦衰遲。
次韻養正元日六言 范成大
歲踰耳順俄七，年去古稀只三。從今蓮葉巢穩，誰在槐柯戰酣。臍下丹田休想，口邊白醭罷參。渴飲饑餐困睡，是名真學瞿聃。
次韻姜堯章雪中見贈 范成大
玉龍陣長空，臯比忽先犯。鱗甲塞天飛，戰逐三百萬。當時訪戴舟，却訪一寒范。新詩如美人，蓬蓽愧三粲。
次韻徐提舉游石湖三絕  其一 范成大
三徑荒蕪岫幌開，錦車何事肯徘徊。春風想爲高人住，落絮殘花好在哉。
次韻徐提舉游石湖三絕  其二 范成大
日脚烘晴已破煙，山頭雲氣尚披綿。却須多謝朝來雨，洗浄明湖鏡裏天。
次韻徐提舉游石湖三絕  其三 范成大
天上麒麟翰墨林，當家手筆擅文心。欲知萬頃陂中意，但向三篇句裏尋。
閏月四日石湖衆芳爛熳 范成大
北垞南岡總是家，兒童隨逐任驩譁。開嘗臘尾蒸來酒，點數春頭接過花。盡把園林蒙錦繡，多添門戶鎖煙霞。杖藜想被春風笑，扶却衰翁管物華。
檢校石湖新田 范成大
今朝南野試開荒，分手耘鋤草棘場。下地若干全種秫，高原無幾謾栽桑。蘆芽碧處重增岸，梅子黄時早濬塘。田里只知溫飽事，從今拚却半年忙。
致政孫從政輓詞 范成大
丈室推居士，安居稱老夫。回骸桑下餓，續命轍中枯。重道幾三叟，輕財似八厨。欲知潛德報，青紫付遺孤。
寄題林景思雪巢六言三首  其一 范成大
大地九冰徹底，小巢四壁俱空。只有梅花同調，雪中無限春風。
寄題林景思雪巢六言三首  其二 范成大
何處溫泉火井，誰家熊席狐裘。堂燕幾番炎熱，冰蠶一繭綢繆。
寄題林景思雪巢六言三首  其三 范成大
萬境人蹤盡絕，百圍天籟都沉。惟餘冷淡生活，時復撚髭凍吟。
枕上二絕效楊廷秀  其一 范成大
藤枕頻移觸畫屏，無憀滋味厭殘更。寒雞且道貪眠著，窗紙如何不肯明。
枕上二絕效楊廷秀  其二 范成大
枕前百念忽紛然，舊學新聞總現前。現到天明無可現，依前還我日高眠。
送文處厚歸蜀類試 范成大
萬里東來萬里歸，正憐寡婦與孤兒。死生契闊心如鐵，風雨飄搖鬢欲絲。早集漢庭陪振鷺，莫留岷嶺戀蹲鴟。故家零落今餘幾，門戶非君更屬誰。
重送文處厚因寄蜀父老三首  其一 范成大
江上連檣疊鼓行，不爭微利即爭名。算來無似君瀟灑，來往空船載月明。